Langkah Konta semakin panjang
Oleh KOSMO!

28 Ogos 2020, 10:02 am
NEW YORK – Bintang tenis Britain, Johanna Konta mara ke pentas separuh akhir selepas mudah menewaskan wakil Greece, Maria Sakkari dengan kemenangan straight set pada Terbuka Cincinnati.
Konta yang turun dengan semangat baharu selepas membawa masuk jurulatih, Thomas Hogstedt mula menunjukkan impak positif apabila membenam cabaran Sakkari dengan keputusan 6-4, 6-3.
Hogstedt sebelum ini pernah melatih beberapa pemain ternama dunia seperti Maria Sharapova, Caroline Wozniacki dan Victoria Azarenka sebelum bekerjasama dengan Dimitri Zavialoff.
“Saya sangat gembira kerana mencatat kemenangan hari ini. Saya tahu ia bukan tugas yang mudah ketika berdepan Sakkari. Bagi saya setiap perlawanan adalah sukar jadi saya tidak boleh terlalu selesa.
“Secara keseluruhan saya gembira dengan cara saya bermain terutama menerusi pukulan servis dan ia semakin baik dari semasa ke semasa.
“Sudah pasti impian saya mahu melangkah ke pentas final dan itulah harapan saya. Jika mampu meraih kemenangan di kejuaraan ini, adalah bonus buat saya,” ujarnya.

Sakkari sebelum ini dijangka melangkah ke pentas final selepas melakukan kejutan menumbangkan juara 23 Grand Slam, Serena Williams 5-7, 7-6 (7/5), 6-1 pada pusingan 16 terbaik kelmarin. – AGENSI


Penyokong Man City teruja sambut Messi
Oleh KOSMO!

28 Ogos 2020, 10:15 am
MANCHESTER – Penyokong-penyokong Manchester City mula rasa teruja selepas pasukan itu dikaitkan dengan pemenang enam kali Ballon d’Or, Lionel Messi.
Menghangatkan lagi keadaan, penyerang utama City, Sergio Aguero membuang nombor ‘10’ daripada nama profilnya di Instagram, nombor sama yang digunakan Messi di Barcelona.
Justeru, keadaan itu dilihat sebagai bayangan kapten skuad antarabangsa Argentina semakin hampir menyarung jersi The Citizens musim depan.
City dianggap satu-satunya pasukan pilihan untuk mendapatkan Messi dengan pengaruh pengurus, Pep Guardiola yang pernah membimbing pemain itu di Barcelona.
Pada masa sama, spekulasi juga timbul apabila media antarabangsa mendakwa bapa Messi, Jorge sudah tiba di Manchester untuk melakukan rundingan.
Selain itu, pembantu Guardiola juga memuat naik status di media sosial mereka dengan menulis ‘kami sedia membuat Messi kembali tersenyum’.

Terdahulu, Messi menghantar surat memohon pelepasan daripada Barcelona apabila sudah tidak sebulu dengan pengurusan skuad The Catalans itu. – AGENSI


Luqman ledak gol sulung di Belgium
Oleh KOSMO!

28 Ogos 2020, 10:50 am
Penyerang muda negara semakin dapat menyesuaikan diri di bumi Eropah
Oleh MOHD FARIQ
PENYERANG muda negara, Luqman Hakim Shamsudin tidak mengambil masa lama untuk mencipta kejutan apabila menjaringkan gol pertama di bumi Belgium biarpun tewas 1-4 kepada KRC Gent dalam perlawanan persahabatan semalam.
Pada aksi itu, Luqman diturunkan bersama skuad bawah 21 tahun (B-21) KV Kortrijk (KVK) dan berjaya menyumbat gol pertama sepanjang bermain 60 minit perlawanan.
Kemudian pemain berusia 18 tahun itu dikeluarkan ketika perlawanan terikat 1-1 sebelum keputusan akhir 1-4 kekal sehingga tamat perlawanan.
Mengulas lanjut, penyerang kelahiran Kota Bharu itu percaya dia masih perlu memperbaiki beberapa aspek permainan sebelum mendapat peluang bermain bersama skuad senior KVK.

Bagaimanapun, Luqman tidak menolak gol sulung itu menaikkan moralnya untuk memberikan persembahan lebih positif buat pasukan yang dimiliki pengasas Kumpulan Berjaya, Tan Sri Vincent Tan.
“Saya sangat gembira kerana sudah selesai tempoh kuarantin dan negatif dalam kedua-dua ujian Covid-19. Saya telah menjalani sesi latihan penuh sepanjang tiga hari lalu.
“Saya juga sangat gembira kerana bermain dalam perlawanan pemanas badan bersama pasukan kedua petang semalam (kelmarin).
“Saya berjaya menjaringkan satu gol walaupun kami tewas 1-4 ketika menentang salah satu kelab tempatan di sini di mana saya dikeluarkan pada minit ke-60 sewaktu perlawanan terikat 1-1.
“Sekarang saya fokus kepada program istimewa untuk membina fizikal serta tahap kecergasan saya dan itulah yang dimahukan oleh pengurusan sekarang.
“Insya-Allah, saya dapat bermain bersama pasukan dalam Jupiler League Belgium 10 hari akan datang,” katanya.
Dalam perkembangan lain, Luqman mengakui keyakinannya bertambah semakin baik berkat sokongan daripada keluarga angkatnya.
Katanya, dia dapat menyesuaikan diri dengan lebih cepat selepas mendapat bantuan daripada bapa angkatnya, Arnout Vercruysse yang sering membantunya ketika di luar padang.
“Semakin hari semakin bertambah keyakinan saya. Saya sangat bersyukur kerana memiliki keluarga angkat yang amat baik.
“Bapa angkat saya adalah bapa tunggal yang telah berpisah dengan isterinya. Pekerjaannya melibatkan perjanjian sosial komuniti berkaitan bekalan makanan.
“Beliau memiliki seorang anak lelaki yang berusia lima tahun bernama Ruben dan seorang anak perempuan berusia tujuh tahun bernama Merel.
“Mereka memberikan layanan cukup baik dan Jumaat ini, Insya-Allah beliau akan membawa saya pergi menunaikan solat Jumaat.
“Apa yang pasti, keluarga angkat saya adalah penyokong setia KVK dan sahabat karib kepada Timbalan Ketua Misi Kedutaan Belgium di Kuala Lumpur, Mathias Vanheusden.
Sementara itu, jurucakap kelab KVK mengakui kagum dengan persembahan Luqman yang berjaya melakarkan gol pertama buat kelab Belgium itu dalam tempoh singkat.
Katanya, jaringan itu memberikan petanda bagus buat Luqman sebelum diberikan peluang bermain bersama skuad senior sebaik Jupiler League Belgium bermula.
“Luqman memiliki segala-galanya pada peringkat usia muda. Kami telah melihat keupayaannya menjaringkan gol pertama dalam perlawanan persahabatan.
“Perlawanan ini adalah untuk tahap kecergasannya tetapi saya akui bahawa KVK perlu bekerja keras untuk membentuk fizikalnya.
“Paling mustahak sekarang, dia harus bersedia dan berada di tahap terbaik kerana Jupiler League Belgium merupakan satu pertandingan cukup kompetitif,” katanya.
Mohd. Fariq ialah penulis bebas.


Dollah resah bertemu JDT
Oleh MUHAMMAD HELMEE RAMLI

28 Ogos 2020, 10:50 am
TUGAS getir menanti pasukan Pahang menjelang aksi Liga Super menentang pendahulu saingan, Johor Darul Ta’zim (JDT) yang dijadualkan berlangsung di Stadium Darul Makmur malam ini.
Ketua jurulatih skuad Tok Gajah, Dollah Salleh mengakui berada dalam keadaan buntu apabila beberapa pemain termasuk empat pemain import mungkin tidak dapat diturunkan akibat kecergasan.
Empat pemain tersebut adalah Dickson Nwakaeme, Ivan Carlos, Herold Goulon dan Adam Reed manakala Khalil Khamis masih berada di Lebanon gara-gara pandemik Covid-19 serta letupan besar di Beirut sebelum ini.
Daripada senarai empat pemain yang diragui kecergasannya, hanya Nwakaeme berpeluang untuk diturunkan, namun keputusan akan dibuat sebelum perlawanan.
“Apa yang pasti, empat pemain import tidak boleh diturunkan malam esok (malam ini). Bagaimanapun, Dickson masih ada peluang (bermain) tetapi ia bergantung atas kecergasannya,” kata Dollah.
Tambah meresahkan Dollah, kelibat beberapa pemain utama tempatan termasuk Mohamadou Sumareh juga mungkin tidak dapat disaksikan malam ini kerana belum cergas serta berdepan masalah persefahaman.

Justeru, bekas jurulatih skuad kebangsaan itu mengambil langkah berjaga-jaga dengan memanggil pemain daripada skuad Piala Presiden untuk berada dalam pasukan menentang JDT.
“Kami berada dalam situasi getir apabila beberapa pemain tempatan belum bersedia untuk diturunkan. Saya juga belum pasti sama ada Sumareh boleh beraksi atau tidak menentang JDT.
“Memandangkan Pahang berdepan situasi seperti ini, saya terpaksa menggunakan tenaga anak muda dengan memanggil beberapa pemain daripada skuad Piala Presiden,” ujarnya.
Ketika ini, Pahang berada di kedudukan keempat liga dengan enam mata manakala JDT gah di persada liga mengumpul 10 mata hasil tiga kemenangan dan satu seri.


Harimau Selatan sedia tunjuk belang
Oleh KOSMO!

28 Ogos 2020, 10:50 am
Oleh MOHAMAD FAIZAL HASHIM
SETELAH hampir enam bulan berehat, skuad Harimau Selatan bersedia kembali menunjukkan belang apabila menentang pasukan Pahang pada aksi pertama sejak Liga Malaysia (Liga M) bersambung semula mulai malam ini.
Penjaga gawang Johor Darul Ta’zim (JDT), Farizal Marlias berkata, pasukan sudah bersedia menjinakkan skuad Tok Gajah dalam misi mempertahankan kejuaraan liga yang dimenangi enam musim berturut-turut.
Katanya, sesi latihan di bawah norma baharu sedikit berbeza, namun ia tidak menjejaskan persiapan pasukan secara menyeluruh.
“Tahap kecergasan pemain sangat memuaskan biarpun terpaksa direhatkan sejak beberapa bulan yang lalu akibat pandemik Covid-19.
“Ini kerana setiap pemain menunjukkan kesungguhan dengan berlatih secara bersendirian di rumah sepanjang tempoh kuarantin.

“Sebab itu, apabila pasukan kembali berlatih seperti biasa, pemain cepat mendapat rentak permainan yang diterapkan. Saya harap komitmen tersebut dapat diterjemahkan di atas padang nanti ketika bertemu pasukan Pahang,” katanya kepada pemberita di Johor Bahru semalam.
JDT kini mengungguli takhta Liga Super dengan mengutip 10 mata selepas empat perlawanan sebelum saingan liga terpaksa ditangguhkan.
Ditanya mengenai impak yang diberikan pemain baharu iaitu Liridron Krasniqi dan Matt Davies, Farizal memberitahu, kedua-dua pemain itu mempamerkan impak positif terhadap pasukan.
“Tidak dinafikan bahawa Liridron dan Davies adalah pemain yang hebat dan berkemahiran tinggi dalam Liga M. Jadi, tidak timbul masalah untuk mereka menyesuaikan diri dengan gaya permainan JDT,” katanya.


Harris teruja ‘Malaysia Berjaya’ pada jersi Cardiff City
Oleh KOSMO!

28 Ogos 2020, 10:50 am
Oleh MOHD FARIQ
PENGURUS Cardiff City, Neil Harris optimis perubahan slogan ‘Malaysia Berjaya’ di hadapan jersi pasukannya bukan sahaja menjadi sentimen penting buat Malaysia sebaliknya pembakar semangat skuad kendaliannya untuk berjaya dalam saingan Liga Kejuaraan England bagi musim 2020/2021.
Sebelum ini, pemilik Cardiff City, Tan Sri Vincent Tan telah mengumumkan perubahan slogan yang diperkenalkan sejak 2011 iaitu ‘Visit Malaysia’ kepada ‘Malaysia Berjaya’.
NEIL HARRIS

Menurut Harris, perubahan slogan itu memberikan 1001 maksud tersirat selain menjadi pembakar semangat buat skuad kendaliannya selepas dikecewakan Fulham 2-3 secara agregat pada aksi playoff Liga Perdana Inggeris bulan lalu.
“(Perubahan slogan kepada ‘Malaysia Berjaya’) sangat unik dan kami sangat teruja mengenainya.
“Sudah pasti kami mahu ‘Berjaya’ pada musim baharu ini selepas terlepas peluang meraih slot playoff ke Liga Perdana Inggeris tetapi saya percaya Cardiff City akan memberikan yang terbaik pada musim baharu nanti,” katanya.

Dalam perkembangan sama, Vincent Tan mengharapkan pertukaran slogan itu akan memberikan tuah kepada pasukan yang menduduki tangga kelima selepas mengumpul 73 mata sepanjang 46 perlawanan.
“Sejak 2011, ‘Visit Malaysia’ adalah suatu kehormatan untuk membantu mempromosikan negara saya melalui bahagian depan jersi kami.
“Bagi musim 2020/21, slogan itu akan berbunyi ‘Malaysia Berjaya’, bukan sahaja merujuk kepada negara saya sebaliknya syarikat (Kumpulan Berjaya) yang saya tubuhkan pada tahun 1984 sehingga melepasi sempadan negara ke seluruh dunia hingga ke hari ini.
“Saya sangat bangga dengan negara saya dan Kumpulan Berjaya bahkan Berjaya adalah perkataan Malaysia untuk berjaya dan itu adalah sesuatu yang saya harapkan memberi dorongan untuk Harris dan pemain kami dalam kempen yang akan datang.
“Berjaya Malaysia: Kejayaan ke Malaysia dan Cardiff City,” katanya.


Lelaki tertimbus semasa mendulang bijih timah
Oleh KOSMO!

28 Ogos 2020, 10:07 am
Oleh ZAKI SALLEH
TAIPING – Kehilangan seorang lelaki yang tidak pulang ke rumah sejak petang semalam setelah melakukan kerja mendulang bijih timah di sebuah kebun di Batu 24, Batu Kurau dekat sini akhirnya terjawab apabila mayatnya ditemui tertimbus tengah malam tadi.
Mangsa, Mohd. Zakaria Yahaya, 48, dipercayai telah pergi ke kebun sejak pukul 8 pagi bagi melakukan kerja-kerja tersebut sendirian.
Ketua Balai Bomba dan Penyelamat Batu Kurau, Mohamad Hisyam Osman berkata, pada mulanya pihaknya menerima panggilan bantuan kecemasan daripada pihak polis pada pukul 10.09 malam bagi mencari mangsa yang dipercayai hilang.
Menurut beliau, keluarga mangsa telah membuat laporan polis pada malam kejadian setelah lelaki itu tidak pulang ke rumah kerana bimbang.
“Susulan aduan itu, sepasukan anggota bersama jentera daripada balai bomba ini telah dikerah ke lokasi mangsa dipercayai berada iaitu di sekitar kawasan kebun tersebut.

“Hasil pencarian, anggota bomba menjumpai mangsa yang tertimbus pada kedalaman kira-kira lima meter dalam keadaan membongkok sebelum kerja-kerja mengeluarkan mayat dilakukan menggunakan peralatan khas,” katanya dalam satu kenyataan di sini hari ini.
Berdasarkan pemerhatian di tempat kejadian, mangsa melakukan kerja mendulang menggunakan perkakasan biasa dan tidak melibatkan sebarang jentera. – K! ONLINE


Suami maut, isteri cedera parah
Oleh KOSMO!

29 Ogos 2020, 8:37 pm
Oleh MASTURAH SURADI
KOTA TINGGI – Seorang lelaki warga emas maut manakala isterinya cedera parah selepas kereta dinaiki hilang kawalan sebelum bertembung dengan kenderaan lain dalam kemalangan berlaku di KM 16, Jalan Kota Tinggi – Kulai berhadapan Kolej Yayasan Pelajaran Johor tengah hari tadi.
Ketua Polis Daerah Kota Tinggi, Superintendan Hussin Zamora berkata, pihak polis menerima maklumat kemalangan maut melibatkan sebuah Proton Saga dan sebuah Proton Persona itu pada pukul 12 tengah hari.
Menurutnya, mangsa yang maut menaiki Proton Saga bernama Apu Kadam, 71, disahkan meninggal dunia di tempat kejadian manakala isterinya Jamilah Ahmad, 73 mengalami cedera parah.
“Sementara pemandu Proton Persona bernama Barka Aluwi, 72, serta isterinya yang cedera ringan dihantar ke Hospital Kulai untuk rawatan lanjut. Hasil siasatan mendapati kemalangan dipercayai berlaku apabila Proton Saga yang dinaiki pasangan suami isteri itu dalam perjalanan menghala ke arah Kulai.
“Sampai di lokasi kejadian, kenderaan mangsa dipercayai hilang kawalan ketika melalui jalan menurun bukit lalu terbabas ke jalan bertentangan dan dilanggar oleh Proton Persona,” katanya dalam satu kenyataan hari ini.

Jelasnya, perlanggaran berlaku di bahagian hadapan sebelah kanan kedua-dua kenderaan.
Katanya, mayat mangsa dibawa ke Hospital Kota Tinggi untuk urusan bedah siasat.
“Kes kemalangan disiasat dibawah Seksyen 41(1) Akta Pengangkutan Jalan 1987.
“Siasatan lanjut masih lagi diteruskan bagi memastikan punca kejadian sebenar. Orang awam dinasihati supaya lebih peka dan mematuhi peraturan lalu lintas bagi memastikan keselamatan bersama,” katanya lagi. – K! ONLINE


Perak II, Sarawak United berkongsi mata
Oleh KOSMO!

29 Ogos 2020, 11:20 pm
Oleh SHAMSUL KAMAL AMARUDIN
LUMUT – Perak II masih terus buntu mencatat kemenangan sulung dalam aksi Liga Perdana musim ini apabila terikat 2-2 dengan Sarawak United di Stadium Majlis Perbandaran Manjung sebentar tadi.
Pasukan pelawat terlebih dahulu meledakkan gol menerusi sepakan percuma Millad Zanidpour Mansour seawal minit keenam.
Pasukan tuan rumah berjaya menyamakan kedudukan 11 minit kemudian apabila sepakan percuma Bruno Luiz Pires terkena kaki pertahanan lawan dan melantun ke arah Tarik Isic yang mudah merembat ke gawang Sarawak United.
Serangan balas pantas pada minit ke-38 pula membolehkan lorongan Muhammad Adib Abdul Raop mudah disempurnakan Bruno Luiz Pires sekali gus memberi peluang Perak II mendahului perlawanan.
Kegembiraan tuan rumah bagaimanapun tidak bertahan lama apabila Sarawak United berhasil menyamakan kedudukan menerusi tandukan Abdul Qayyum Mohamed Jabrullah Khan hasil sepakan percuma Veenod Subramaniam pada minit ke-50.

Muhammad Adib Abdul Raop berpeluang mencetak nama sebagai penjaring tuan rumah namun dua percubaannya pada minit ke-61 dan 67 gagal menemui sasaran.
Perak II cuba memberi suntikan baru di barisan serangan dengan memasukkan bekas penyerang skuad bawah 23 tahun kebangsaan, N. Thanabalan pada minit ke-75, namun tidak mampu menambah jaringan.
Sarawak United yang diketuai bekas penyerang kebangsaan, Mohd Amri Yahyah juga buntu menambah gol sehingga tamat perlawanan memaksa kedua-dua pasukan kekal berada di tangga bawah Liga Perdana. – K! ONLINE


[VIDEO] Wanita mati bukan sebab Covid-19
Oleh KOSMO!

29 Ogos 2020, 8:33 pm
Oleh IVAN AMIRUL
KOTA KINABALU – Video tular memaparkan mayat wanita diangkat keluar daripada sebuah premis di Jalan Tugu, Kampung Air dipercayai meninggal dunia bukan disebabkan Covid-19.
Sebaliknya wanita berkenaan dipercayai meninggal disebabkan penyakit yang dihadapi.
Dalam kejadian kira-kira jam 12 tengah hari itu, wanita dikenali sebagai Peggy Wong Bik Kee, 37, dikatakan menghidapi penyakit kencing manis dan darah tinggi.
Ketua Polis Daerah Kota Kinabalu, Asisten Komisioner Habibi Majinji berkata, siasatan awal mendapati mangsa tinggal seorang diri sejak empat tahun lalu.
“Mangsa dijumpai terbaring di atas tilam dalam keadaan tidak sedarkan diri sejurus pintu bilik mangsa dibuka oleh pemilik rumah menggunakan kunci pendua.

“Pasukan paramedik Hospital Queen Elizabeth (HQE) yang tiba di lokasi kejadian mengesahkan mangsa sudah meninggal dunia pada jam 1.04 petang.
“Mayat mangsa kemudiannya dihantar ke Jabatan Forensik HQE untuk ujian Covid-19 sebelum proses bedah siasat bagi mengenalpasti punca sebenar kematian mangsa,” katanya ketika dihubungi hari ini.
Habibi berkata, siasatan lanjut masih dijalankan dan setakat ini, kes diklasifikasikan sebagai kematian mengejut.
“Kita juga meminta orang awam agar tidak menularkan video terbabit dan berhenti membuat sebarang spekulasi sementara menunggu laporan perubatan pihak hospital,” katanya. – K! ONLINE


Kanak-kanak maut kena renjatan elektrik
Oleh KOSMO!

29 Ogos 2020, 8:45 pm
Oleh KHAIRUL MOHD. ALI
JOHOR BAHRU – Seorang kanak-kanak lelaki berusia sembilan tahun maut selepas dipercayai terkena renjatan elektrik ketika menyertai satu pertandingan anjuran sebuah agensi kerajaan di padang bola, Taman Impian Emas, Skudai, di sini hari.
Ketua Polis Daerah Johor Bahru Utara, Asisten Komisioner Mohd. Taib Ahmad berkata, kejadian itu dilaporkan berlaku pada pukul 2.45 petang.
Menurutnya, mangsa dilaporkan menyertai aktiviti sempena bulan kemerdekaan dan kibar bendera Jalur Gemilang di padang berkenaan.
“Ketika kejadian, mangsa, Musyrif Hakimi Mussaffendy tidak memakai kasut dan lokasi tersebut basah kerana hujan.
“Mangsa dilaporkan sempat mengadu kepada rakan bahawa kakinya panas sebelum rebah,” katanya dalam satu kenyataan, di sini hari ini.

Tambah beliau, kes diklasifikasikan sebagai mati mengejut manakala jenazah mangsa dibawa ke Hospital Sultanah Aminah (HSA) untuk bedah siasat.
Sementara itu, bapa mangsa, Mussaffendy Mustapha berkata, ketika kejadian berlaku dia berada di rumahnya yang berjarak hanya kira-kira 100 meter daripada padang berkenaan.
“Rakannya datang ke rumah dan memaklumkan kepada saya bahawa anak saya sudah tiada sebelum saya terus bergegas ke sana.
“Setibanya di sana, ramai pihak sedang cuba menyelamatkannya termasuklah dengan memberi bantuan pernafasan, namun ketika itu dia sudah tiada,” katanya kepada Kosmo! ketika dihubungi.
Mussaffendy turut memberitahu, walaupun sedih dengan perkara yang berlaku namun dia dan keluarga reda dengan ketentuan ditetapkan Ilahi.
“Dia seorang anak yang baik, dia juga merupakan ketua darjah di dalam kelasnya. Pastinya kehilangan dia dirasai kami sekeluarga kerana dia merupakan anak bongsu daripada lima beradik.
“Saya percaya dia berada di tempat yang lebih baik kerana kanak-kanak seperti dia tidak mempunyai sebarang dosa,” tambahnya sambil memberitahu beliau dan isteri sempat bergambar bersama mangsa hanya beberapa jam sebelum kejadian berlaku. – K! ONLINE


17 terbunuh selepas restoran runtuh
Oleh KOSMO!

29 Ogos 2020, 9:02 pm
BEIJING – Sekurang-kurangnya 17 orang terbunuh tadi selepas sebuah restoran runtuh di utara China, lapor agensi berita rasmi negara itu.
Anggota penyelamat bertungkus-lumus menarik keluar berpuluh-puluh mangsa di bawah sisa runtuhan dan meneruskan usaha pencarian di lokasi kejadian.

Bangunan dua tingkat yang digunakan untuk jamuan secara tiba-tiba runtuh pada pagi tadi di daerah Xiangfen, wilayah Shanxi, menurut stesen penyiaran CGTN.
Agensi berita Xinhua melaporkan seramai 45 mangsa berjaya dibawa keluar, membabtikan 17 individu terbunuh, tujuh mengalami kecederaan serius dan 21 lagi cedera ringan.
Kira-kira 700 petugas penyelamat terlibat dalam usaha pencarian mangsa, menurut CGTN. Punca runtuhan masih belum dikenal pasti. – AFP


Muafakat, faktor kemenangan BN
Oleh MUHAMAD TARMIZE MOHD NOR

29 Ogos 2020, 10:12 pm
TANJUNG MALIM – Ahli Dewan Undangan Negeri (ADUN) Slim yang baharu, Mohd. Zaidi Aziz tidak putus-putus mengucapkan terima kasih kepada semua jentera yang bertungkus-lumus berusaha keras bagi memenangi hati pengundi di Pilihan Raya Kecil (PRK) Dewan Undangan Negeri (DUN) Slim.
Mohd. Zaidi, 43, berkata, tanpa muafakat dan kerjasama yang jitu daripada jentera parti dan komponen parti, BN belum tentu dapat memenangi PRK DUN Slim dengan majoriti besar seperti ini.
“Berbanyak-banyak terima kasih diucapkan kepada ayah saya, Aziz Nordin; isteri dan ahli keluarga yang merestui saya untuk bertanding. Tidak lupa diucapkan kepada semua pucuk pimpinan parti yang turun membantu kempen dari awal sehingga akhir.
“Dengan adanya permuafakatan antara semua, kita dapat merangka gerak kerja yang kuat dan padu sehingga terbukti dapat menghasilkan kekuatan, keutuhan dan semangat toleransi untuk menang dengan majoriti lebih besar,” katanya.
Sementara itu, Pengerusi BN, Datuk Seri Ahmad Zahid Hamidi meluahkan perasaan syukur apabila rakyat mula kembali memilih BN sebagai parti yang akan mewakili rakyat.
“Kemenangan ini akan diterjemahkan pula di Pilihan Raya Negeri (PRN) Sabah nanti.

“Saya ingin berpesan kepada Mohd. Zaidi agar menjadi wakil rakyat yang terbaik dengan memenuhi permintaan rakyat yang mengundinya selain memberikan perkhidmatan yang baik,” katanya. – K! ONLINE


Pekerja lanskap maut, rakan parah dirempuh pacuan empat roda
Oleh KOSMO!

29 Ogos 2020, 10:03 pm
Oleh IVAN AMIRUL
SANDAKAN – Seorang pekerja lanskap maut selepas dirempuh sebuah kenderaan pacuan empat roda jenis Mitsubishi Triton ketika melakukan kerja pembersihan di Jalan Leila di sini hari ini.
Mangsa, Hairana Ahirin, 39, disahkan meninggal dunia di lokasi kejadian akibat parah di kepala.
Dalam kejadian pada pukul 8 pagi itu, kenderaan tersebut yang dipandu seorang lelaki berusia 41 tahun turut mengakibatkan seorang lagi rakan si mati dikenali sebagai Aidah Amirul, 30, parah.
Ketua Polis Daerah Sandakan, Asisten Komisioner Mohd. Azhar Hamin berkata, siasatan awal mendapati kenderaan pacuan empat roda itu dalam perjalanan dari arah pusat bandar menuju ke Batu Sapi.
“Setibanya lokasi kejadian, Mitsubishi Triton tersebut hilang kawalan sebelum terbabas ke kiri jalan.

“Kenderaan itu kemudianya merempuh mangsa bersama seorang lagi rakan sekerjanya yang sedang bekerja,” katanya dalam satu kenyataan hari ini.
Menurut Mohd. Azhar, pemandu pacuan empat roda itu ditahan untuk siasatan lanjut.
Jelasnya, pihaknya mengambil sampel darah lelaki itu untuk menguji kandungan alkohol.
Kes disiasat di bawah Seksyen 41(1) Akta Pengangkutan Jalan 1987.
Polis meminta orang ramai yang mempunyai maklumat mengenai kejadian supaya menyalurkan kepada polis.K! ONLINE
-Tamat-


Tiga buah rumah hangus dijilat api
Oleh KOSMO!

29 Ogos 2020, 11:24 pm
Oleh NOOR HASLIZA NUSI
GEORGE TOWN – Tiga buah rumah separa kayu musnah dalam satu kejadian kebakaran di Jalan Sungai Pinang, Kampung Rawa di sini sebentar tadi.
Kejadian berlaku kira-kira pukul 10 malam itu melibatkan kediaman berpenghuni yang terletak secara bersebelahan.
Pegawai Operasi Balai Bomba dan Penyelamat Jalan Perak, Saladin Abdul Rahim berkata, pihakya menerima panggilan berhubung kejadian berlaku pada pukul 10.15 malam dan tiba ke situ kurang 10 minit kemudian.
“Sampai di tempat kejadian mendapati kebakaran melibatkan tiga buah rumah kelas C dengan anggaran peratusan kebakaran adalah 100 peratus.
“Tiada mangsa terlibat dalam kejadian kebakaran tersebut dan kerja-kerja pemadaman api sedang dijalankan dengan bantuan Balai Bomba dan Penyelamat Lebuh Pantai, Paya Terubong serta Pasukan Bomba Sukarela berhampiran,” katanya dalam satu kenyataan di sini tadi. – K! ONLINE


Tujuh mangsa letupan di Beirut masih hilang
Oleh KOSMO!

29 Ogos 2020, 9:51 pm
BEIRUT- Tentera Lebanon mengesahkan masih ada tujuh lagi individu termasuk tiga rakyat tempatan masih hilang selepas kejadian letupan berganda di pelabuhan Beirut pada 4 Ogos lalu.
Letupan itu meranapkan hampir separuh ibu kota Lebanon, Beirut dan mengorbankan sekurang-kurangnya 188 orang.
“Operasi mencari dan menyelamat tidak akan dihentikan sehingga mereka yang hilang ditemui,” kata jurucakap tentera, Elias Aad pada sidang akhbar sebentar tadi.

Beliau berkata, mereka yang hilang membabitkan masing-masing tiga rakyat Lebanon dan Syria serta seorang warga Mesir.
Jurucakap itu menyatakan jumlah mangsa hilang itu adalah berdasarkan data Tentera Keselamatan Dalam Negeri (ISF) dan Palang Merah.
Kementerian Kesihatan mengesahkan angka kematian sudah meningkat kepada 188 setakat ini. – AFP


BN menang besar di PRK DUN Slim
Oleh MUHAMAD TARMIZE MOHD NOR

29 Ogos 2020, 9:34 pm
TANJUNG MALIM – Barisan Nasional (BN) menang besar dalam Pilihan Raya Kecil (PRK) Dewan Undangan Negeri (DUN) Slim dengan majoriti 10,945 undi.
Pegawai Pengurus Pilihan Raya PRK Slim, Shamsul Ridzuan Idris mengumumkan keputusan tersebut selepas proses penjumlahan undi selesai di Dewan Tanjung, Majlis Daerah Tanjung Malim di sini sebentar tadi.
Menurutnya, calon Barisan Nasional (BN), Mohd. Zaidi Aziz, 43, memperolehi undi sebanyak 13,060 manakala dua calon Bebas iaitu Amir Khusyairi Mohamad Tanusi, 38, pula mendapat 2,115 undi dan S. Santharasekaran, 44, pula memperoleh 276 undi.
Sebanyak 327 undi ditolak dalam PRK DUN Slim kali ini.
Dengan pengumuman tersebut calon Mohd. Zaidi disahkan sebagai Ahli Dewan Undangan Negeri (ADUN) Slim sekaligus mempertahankan kerusi BN.
SPR turut mengumumkan sebanyak 68.4 peratus daripada 22,749 pengundi keluar menunaikan tanggungjawab mengundi di 12 pusat mengundi melalui 56 saluran yang mula dibuka sejak pukul 8 pagi dan berakhir 5.30 petang.

PRK DUN Slim diadakan berikutan kematian penyandangnya, Datuk Mohd. Khusairi Abdul Talib, 59, dari BN yang meninggal dunia akibat serangan jantung pada 15 Julai lalu.
Seramai 23,094 pengundi termasuk 277 pengundi awal dan dua pengundi tidak hadir luar negara terlibat dalam PRK DUN Slim ini.
Pilihan Raya Umum ke-14 (PRU14) pada tahun 2018 menyaksikan Mohd Khusairi yang mewakili Barisan Nasional (BN) mengekalkan kerusi DUN Slim dengan majoriti 2,183 undi menewaskan calon Parti Pribumi Bersatu Malaysia (Bersatu) yang bertanding atas tiket PKR diwakili Mohd Amran Ibrahim (6,144 undi) dan calon Pas, Muhammad Zulfadli Zainal (4,103 undi). – K! ONLINE


Op Methanol tumpaskan sindiket minuman keras di Lembah Klang
29 Ogos 2020, 7:18 pm
KUALA LUMPUR – Polis berjaya menumpaskan sindiket berkaitan minuman keras yang bergiat aktif di Lembah Klang menerusi tiga siri Op Methanol oleh Pasukan Gerakan Khas (PGK) Jabatan Keselamatan Dalam Negeri dan Ketenteraman Awam (KDNKA) di sekitar kawasan Klang, Selangor pada 26 Ogos lalu.
Timbalan Pengarah (Gerakan) KDNKA, Datuk Azri Ahmad berkata, dua lelaki Cina tempatan berusia 31 dan 44 tahun ditahan dalam serbuan pertama yang melibatkan rampasan 435 kotak (10,440 tin) minuman keras jenis bir dan dua kenderaan jenis Proton Persona dan van Jin Bei.
“Kedua-dua suspek yang terlibat telah ditahan reman di Ibu Pejabat Polis Daerah (IPD) Klang Utara, Selangor selama tujuh hari bermula 27 Ogos lalu di bawah Seksyen 116c Akta Kastam 1967. Salah seorang suspek memiliki satu rekod jenayah lampau,” menurut kenyataan yang dikeluarkan pagi semalam.
Menurut beliau, PGK melakukan serbuan kedua di kawasan Taman Klang Utara, Selangor, susulan maklumat daripada serbuan pertama.
Antara barang rampasan dalam serbuan kedua itu termasuklah 409 kotak (14,090 botol) minuman keras dipercayai tiruan, segulung stiker setem cukai Jabatan Kastam Diraja yang disyaki palsu, beberapa gulung stiker minuman keras pelbagai jenama, dua mesin pengedap penutup botol minuman keras buatan sendiri.
Selain itu, empat tangki air stainless steel dan tiga tong plastik masing-masing dipercayai mengandungi cecair alkohol serta beberapa peralatan untuk memproses minuman keras tersebut turut dirampas.

“Dalam serbuan ketiga yang dilancarkan di Kampung Sungai Pinang, dua lelaki warga Bangladesh berusia 32 dan 42 berjaya ditangkap.
“Barang rampasan dalam serbuan ini termasuk 141 kotak (3,384 tin) dan 66 kotak (2,031 botol) minuman keras pelbagai jenama serta sebuah van jenama Toyota Hiace,” jelasnya.
Suspek ditangkap dan ditahan reman di IPD Klang Utara selama 14 hari bermula 27 Ogos lalu. Mereka ditahan di bawah Seksyen 55(5)(b) Akta Imigresen 1959/63 (Pindaan 2002).
Secara keseluruhannya, hasil rampasan melibatkan minuman keras tiruan jenis wiski dan brandi dengan nilai anggaran RM390,849; minuman keras jenis bir tanpa bayar cukai dianggarkan bernilai RM100,800, tiga kenderaan bernilai RM42,000 dan peralatan memproses minuman keras tiruan bernilai RM6,000.
Kes disiasat di bawah Seksyen 135(1)(d) Akta Kastam 1967, Seksyen 6(1) Akta Membaharui Undang-Undang (Penghapusan Samsu Gelap) 1976 dan Seksyen 6(1)(c) Akta Imigresen 1959/63. – K! ONLINE


Lima laporan diterima polis sehingga tempoh berkempen tamat
Oleh MUHAMAD TARMIZE MOHD NOR

29 Ogos 2020, 5:10 pm
TANJUNG MALIM – Sebanyak lima laporan diterima polis sepanjang tempoh dua minggu berkempen sempena Pilihan Raya Kecil (PRK) Dewan Undangan Negeri (DUN) Slim yang tamat semalam.
Ketua Polis Daerah Muallim, Superintendan Sulizmie Affendy Sulaiman berkata, laporan terakhir diterima pihaknya semalam berkaitan dengan ketidakpuasahan hati terhadap ceramah yang disampaikan.
“Setakat dua minggu tempoh berkempen yang berakhir semalam, kita menerima lima laporan polis dengan yang terbaharu diterima semalam.
“Bagaimanapun siasatan awal polis mendapati kes diklasifikasikan sebagai untuk dirujuk kepada agensi lain iaitu Suruhanjaya Pilihan Raya (SPR),” katanya pada sidang akhbar di Ibu Pejabat Polis Daerah (IPD) Muallim di sini hari ini.
Tambah Sulizmie Affendy, tiada laporan diterima polis sepanjang hari pengundian berlangsung sehingga pukul 4 petang ini.
Katanya, berdasarkan tinjauan yang dilakukan polis, terdapat kesesakan lalu lintas di beberapa buah pusat mengundi antara pukul 8 hingga 11 pagi memandangkan kehadiran pengundi yang tinggi di samping jalan yang sempit.

“Kesesakan lalu lintas terutamanya di hadapan pusat mengundi Sekolah Kebangsaan (SK) Kuala Slim, SK Trolak Selatan dan SK Aminuddin Baki tersebut dapat diatasi dengan baik.
“Bermula tengah hari sehingga 4 petang ini, keadaan mula lengang di pusat mengundi dan saya menyeru kepada pengundi yang layak untuk menunaikan tanggungjawab masing-masing dalam tempoh yang berbaki sejam setengah ini,” katanya.
Katanya, polis juga ingin menegaskan hanya 30 penyokong calon yang menang dibenarkan masuk ke pusat penjumlahan undi di Dewan Sri Tanjung, Majlis Daerah Tanjung Malim pada malam ini.
“Para penyokong diingatkan agar tidak membuat sebarang perarakan dan provokasi, mengganggu ketenteraman dan keselamatan pihak lain selepas berakhirnya proses PRK DUN Slim ini,” katanya. – K! ONLINE


PBAPP laksana projek kontingensi tingkat kapasiti empangan Teluk Bahang
Oleh KOSMO!

29 Ogos 2020, 5:36 pm
Oleh SAFINA RAMLI
BALIK PULAU – Perbadanan Bekalan Air Pulau Pinang Sdn. Bhd. (PBAPP) akan melaksanakan projek kontingensi air mentah untuk meningkatkan kapasiti Empangan Teluk Bahang di sini bermula bulan depan.
Ketua Pegawai Eksekutif PBAPP, Datuk Ir. Jaseni Maidinsa berkata, projek itu melibatkan pengalihan air mentah dari kawasan tadahan air Sungai Pinang berhampiran air terjun Titi Kerawang ke dalam empangan.
“Projek ini akan membolehkan Empangan Teluk Bahang memanfaatkan dua sumber air mentah iaitu kawasan tadahan air Teluk Bahang dan kawasan tadahan air Sungai Pinang yang jaraknya sekitar 8.6 kilometer melalui jalan darat.
“Saluran paip air terawat 450 milimeter (mm) sedia ada di muka sauk Sungai Pinang akan digunakan untuk mengalirkan air mentah dan dilepaskan ke empangan secara semula jadi,” katanya selepas meninjau Empangan Teluk Bahang di sini semalam.
Turut hadir ialah Ketua Menteri, Chow Kon Yeow serta Exco Pelancongan, Seni, Budaya dan Warisan, Yeoh Soon Hin.

Kosmo! baru-baru ini melaporkan paras kapasiti efektif Empangan Teluk Bahang menurun sejak awal Jun lalu akibat kekurangan hujan di kawasan tadahan air kawasan berkenaan.
Menurut Jaseni, pada masa ini PBAPP sedang menjalankan kerja-kerja pengubahsuaian saluran paip untuk membolehkan pengalihan air mentah dari kawasan tadahan Sungai Pinang ke Empangan Teluk Bahang.
“Ketika hujan di kawasan tadahan air Empangan Teluk Bahang dan kawasan tadahan air Sungai Pinang, empangan akan berpontensi menerima hasil dari tadahan Sungai Pinang sekitar 10 juta liter sehari,” katanya.
Sementara itu, kapsiti efektif Empangan Teluk Bahang pada hari ini dicatatkan pada paras 16.4 peratus iaitu mencukupi untuk bekalan selama 51 hari tanpa hujan. – K! ONLINE


PRN Sabah peluang terbaik perbetul keputusan terdahulu – Muhyiddin
Oleh KOSMO!

29 Ogos 2020, 8:14 pm
KOTA KINABALU – Perdana Menteri, Tan Sri Muhyiddin Yassin menyifatkan Pilihan Raya Negeri (PRN) Sabah yang bakal diadakan bulan depan peluang terbaik bagi membetulkan keputusan terdahulu.
Beliau berkata keputusan terbaik terletak di tangan rakyat dan ia pastinya dapat menyelesaikan masalah yang berlaku.
“Selaku Perdana Menteri, saya bertanggungjawab agar urusan membina Malaysia menjadi sebuah negara maju, makmur dan berjaya. Itu adalah tanggungjawab saya, pimpinan negeri serta saudara saudari.
“Oleh itu, mungkin baik juga ada pilihan raya agar kita dapat betulkan sedikit keputusan dahulu. Rakyat Sabah harus berfikir sebaiknya ketika PRN kerana keputusan rakyat akan menentukan hala tuju Sabah,” katanya ketika berucap pada Majlis Sepetang Bersama Perdana Menteri yang dihadiri wakil persatuan etnik dan badan bukan kerajaan (NGO) Sabah hari ini.
Dalam pada itu, Muhyiddin berkata beliau tidak mahu Sabah tertinggal kerana negeri ini menjadi komponen penting negara.
“Namun saya berbesar hati apabila datang ke sini pagi tadi, saya disambut Ketua Menteri, sahabat baik saya nama dia Shafie. Sejak berzaman kami berjuang bersama-sama. Bagaimanapun, kerajaan pusat dan negeri perlu sehaluan, lebih-lebih lagi di Sabah yang masih memerlukan banyak perhatian daripada kedua-dua kerajaan.

“Dalam mentadbir negara sebaik mungkin kerajaan Pusat dan negeri mesti sama, sehati sejiwa. Saya tahu kerajaan Sabah ada sumber, Sabah kaya raya, banyak khazanah yang belum dibangunkan,” katanya. – K! ONLINE


109 kontak rapat kes Covid-19 Kem Terendak jalani saringan
Oleh NOR IDAYU BOSRO

29 Ogos 2020, 6:01 pm
PUTRAJAYA – Seramai 109 individu dikenal pasti sebagai kontak rapat kepada tiga kes positif Covid-19 membabitkan seorang anggota tentera dan dua pesakit awam di Hospital Angkatan Tentera Kem Terendak, Melaka.
Ketua Pengarah Kesihatan, Tan Sri Dr. Noor Hisham Abdullah berkata, kesemua masih menunggu keputusan selepas saringan gejala dan ujian pengesanan Covid-19 dibuat terhadap mereka.
“Surat Perintah Pengawasan dan Pemerhatian di Rumah diberikan kepada kontak rapat.
“Bagi individu yang mempunyai gejala jangkitan saluran pernafasan teruk, mereka akan dirujuk ke hospital untuk isolasi serta rawatan lanjut.” katanya dalam kenyataan akhbar di sini hari ini.
Angkatan Tentera Malaysia (ATM) semalam mengesahkan tiga kes positif Covid-19 dalam kalangan anggotanya di hospital terbabit dengan dua daripadanya dikesan melalui saringan prapembedahan dan satu adalah saringan bergejala.
Sementara itu, berhubung status terkini kes Covid-19 dalam negara, Noor Hisham berkata, sebanyak 11 kes baharu dilaporkan menjadikan jumlah keseluruhan kes adalah 9,317.

Beliau berkata, daripada jumlah itu, 10 adalah kes import manakala baki satu kes adalah penularan tempatan di Sarawak yang dikesan menerusi saringan prapembedahan di Hospital Umum Sarawak. – K! ONLINE


PUC Sport lelong 2,000 helai jersi sempena merdeka
Oleh KOSMO!

29 Ogos 2020, 5:29 pm
Oleh ZULHANIFA SIDEK
KOTA BHARU – Sempena menyambut Hari Merdeka, pembekal pakaian sukan terkenal di Kelantan, PUC Sport akan membuat lelongan sebanyak 2,000 helai jersi secara besar-besaran hanya pada harga RM7.50 sehelai.
Pengarah Urusan PUC Sport, Mohd Shukry Pauzi, berkata, lelongan selama sehari pada Isnin ini bermula pukul 10.00 pagi sehingga 12.00 tengah malam dan hanya menetapkan setiap seorang pelanggan terhad membeli dua helai jersi sahaja.
“Jersi dilelong amat berkualiti, selesa, tidak panas dan menyerap peluh. Promosi hebat ini diadakan sebagai tanda terima kasih kepada orang ramai yang sentiasa menyokong syarikat PUC Sport.
“Pada hari yang sama, pihak PUC Sport juga akan mengagihkan jalur gemilang kepada orang ramai yang datang untuk membeli jersi tersebut,” katanya ketika ditemui Kosmo! di sini hari ini.
Tambahnya, inisiatif tersebut sebagai salah satu usaha pihak PUC Sport untuk menyumbang sesuatu kepada pelanggan sempena menyambut kemerdekaan.

Katanya, selain itu kedai PUC Sport di Kubang Kerian turut menawarkan pilihan baju sukan pelbagai rekaan yang menarik, eksklusif dan berkualiti untuk pilihan para pelanggan kedai kami.
Jelasnya, dia juga berharap agar hubungan rakyat pelbagai kaum di negara ini sentiasa baik.
“Saya berharap rakyat Malaysia bersama-sama memeriahkan sambutan kemerdekaan dengan norma baharu pada tahun ini” ujarnya. – K! ONLINE


Warga emas ditemui mati dalam kereta
Oleh KOSMO!

29 Ogos 2020, 8:09 pm
Oleh AIMUNI TUAN LAH
GUA MUSANG – Seorang peneroka Felda warga emas ditemui mati di dalam keretanya yang diparkir di hadapan kedai kosong bersebelahan sebuah pasar raya di Bandar Utama di sini petang tadi.
Dalam kejadian pada pukul 2 petang itu, mangsa, Mohd. Razali Hassan, 61, yang tinggal di Felda Chiku 2 di sini ditemui dalam keadaan tidak sedarkan diri oleh orang awam yang melalui kawasan tersebut.
Ketua Polis Daerah Gua Musang, Superintendan Mohd. Taufik Maidin berkata, mangsa ditemui duduk bersandar di tempat duduk pemandu dalam keadaan tidak bergerak sebelum orang awam memaklumkan kejadian kepada polis.
Katanya, orang awam telah bertindak membuka pintu depan sebelah kanan kereta mangsa dan memanggil mangsa beberapa kali namun, tiada tindak balas.
“Mangsa disahkan meninggal dunia oleh pihak perubatan yang tiba di lokasi kejadian.

“Siasatan juga mendapati tiada unsur perbuatan jenayah terhadap mangsa,” katanya ketika dihubungi Kosmo! sebentar tadi.
Menurut Mohd. Taufik, mayat mangsa telah dibawa ke Hospital Gua Musang untuk proses bedah siasat sebelum diserahkan kepada ahli keluarga untuk dikebumikan.
Tambahnya, mangsa yang mengidap sakit tibi telah berkahwin dan mempunyai tujuh orang anak.
Kes diklasifikasikan sebagai kes mati mengejut. – K! ONLINE


LunaLyra mahu lahir lebih ramai jutawan Melayu
Oleh KOSMO!

29 Ogos 2020, 6:51 pm
KUALA LUMPUR – Mimpi ngeri akibat gagal berniaga di bawah konsep MLM meninggalkan trauma buat pengasas syarikat Faisha International Sdn. Bhd. pengeluar produk penjagaan kecantikan berjenama Lunalyra untuk terus berjuang dalam bidang perniagaan baharu.
Bagi Ahmad Fakhruddin Mohd. Nasir, 31 dan isterinya, Nurul Sharina Mohamd Rosli, 30, mereka lebih percaya kepada kerja makan gaji di sebuah syarikat swasta lebih daripada tujuh tahun demi meneruskan kelangsungan hidup sekeluarga.

Namun kerana tekanan kerja yang dialami semakin serius sehingga menyebabkan mereka tiada masa untuk diri sendiri dan keluarga membuatkan satu keputusan nekad perlu dibuat.
Menurut Ahmad Fakhrudin bidang pertama yang diceburinya ialah penghantaran makanan tetapi ia hanya bertahan selama dua bulan dan pihaknya mengalami kerugian yang banyak kerana ilmu perniagaan dan pemasaran yang kurang dipelajarinya.
“Ia tidak melemahkan semangat kami, saya dan Nurul Sharina mula menceburi bidang jualan produk penjagaan kecantikan keluaran syarikat lain sehingga membolehkan kami mencatat jualan sehingga RM1 juta dalam tempoh setahun.
“Ia hanya berniaga dari rumah dan kami menyusun strategi untuk meningkatkan promosi serta jualan selain menguatkan sistem sokongan daripada ejen dan pengedar dari seluruh negara,” katanya ketika ditemui di sini baru-baru ini.

Melihat kepada kejayaan tersebut, kami lebih berkeyakinan untuk membangunkan empayar perniagaan sendiri dengan membangunkan produk hasil kajian dan pembangunan yang dilakukan bagi menghasilkan LunaLyra.
“Dalam tempoh sebulan produk ini mendapat sambutan yang sangat baik kerana dalam tempoh sebulan sahaja, ia mencatat jualan sehingga RM1.3 juta meskipun ketika itu kami memulakan perniagaan dengan bermodalkan sifar,” jelasnya.

Ahmad Fakhrudin menjelaskan, LunaLyra yang merupakan produk penjagaan kesihatan itu membantu meningkatkan kualiti kesihatan pelangga khususnya pada bahagian kulit, rambut dan kuku.
Mengulas lanjut, projek suplimen nombor satu di Malaysia yang berbentuk serbuk berperisa bluberi itu telah berada di pasaran sejak awal tahun ini.
Tambah beliau, produk berkenaan telah mendapat sambutan menggalakkan daripada pelanggan sehingga mencecah kepada RM500,000 dan mengunjurkan jualan bakal mencecah kepada RM7 juta menjelang akhir tahun ini.
Suplimen yang mengandungi akti oksidan dan vitamin C itu dibungkus dalam bentuk sachet yang mudah dimakan oleh para pelanggannya.
Mengulas lanjut, Ahmad Fakhrudin menerangkan, bagi menyokong pertumbuhan jualan, syarikatnya kini memiliki seramai 1,000 pengedar, ejen dan dropship malah menyasarkan nilai tersebut bertambah kepada 5,000 pengedar menjelang tahun hadapan.
Produk berkenaan dijual secara online dan pihaknya kini memiliki lebih daripada 17 platform digital yang menggalakkan jualan terus meningkat meskipun pelaksanaan PKP pada pertengahan Mac lalu.
“PKP memberi rahmat kepada kami kerana ramai pengedar yang mempromosikan produk di media sosial berjaya mencatat jualan yang baik,” jelasnya.
Mengulas mengenai pelan perancangan syarikat pada tahun depan Ahmad Fakhrudin mahu menjadikan syarikatnya membantu menambah lebih ramai jutawan Melayu di pasaran domestik serta bakal memperkenalkan tiga produk baharu bagi melengkapkan lagi produk keluaran sedia adanya serta mampu meningkatkan jualan pada paras yang lebih baik.
“Kami mahu melahiran 5,000 usahawan digital yang mampu menjana pendapatan lebih daripada RM5,000 sebulan hanya berkonsepkan berniaga dari rumah,” terang beliau.


Casagrande perlu dirantai malam ini – Yusri
Oleh KOSMO!

29 Ogos 2020, 5:14 pm
Oleh YATIMIN ABDULLAH
KELIBAT penggempur import sensasi Pulau Pinang, Anselmo Casagrande diramal menjadi ancaman utama buat The Red Warriors (TRW) pada aksi Liga Premier di Stadium Sultan Muhammad IV, Kota Bharu malam ini.
Pengendali TRW, Yusri Che Lah bertekad dan berharap barisan pemainnya memberikan layanan istimewa kepada pemain berkenaan dalam pertemuan itu nanti.
“Sudah pasti pemain yang tinggi lampai itu menjadi rintangan utama kepada kami. Hal ini kerana dia mampu menjaringkan gol dalam apa jua keadaan.
“Selain itu, Casagrande turut mampu bertindak sebagai pengumpan kepada rakan-rakan sepasukan untuk meledakkan jaringan,” katanya.
Selepas mengharungi empat perlawanan dalam saingan Liga Premier, Casagrande kini meledak enam gol.

Ketajaman penyudah itu meletakkan penyerang kelahiran Brazil tersebut perlu diberikan perhatian oleh benteng pertahanan pasukan lawan dalam saingan liga musim ini.
Mengulas lanjut, pengendali kelahiran Perlis itu memberitahu, dia menuntut barisan pemain TRW untuk memberikan aksi lebih bertenaga pada perlawanan itu nanti.
Katanya, berdepan Harimau Kumbang bukan tugas mudah kerana pasukan itu mempunyai pakej lengkap segenap posisi.
“Namun, kita akan berusaha sebaik mungkin bagi memastikan TRW menggapai kemenangan pada perlawanan itu nanti.
“Saya menaruh kepercayaan tinggi kepada pemain dan mereka mampu menggalas tugas itu dengan sebaik mungkin,” ujarnya.
Kelantan kini menghuni tangga ketujuh dalam carta Liga Premier dengan mengumpul empat mata selepas mengharungi empat perlawanan. – K! ONLINE


Econsave ringankan beban keluarga Imam
Oleh MOHD SHARKAWI LONDING

29 Ogos 2020, 5:16 pm
JOHOR BAHRU – Pasar Raya Econsave Cash & Carry (Econsave) tampil meringankan beban keluarga Imam Baydowi yang terpaksa berhenti menjaga isterinya akibat kemalangan jalan raya 8 Ogos lalu.
Pengurus Besar Econsave Wilayah Selatan, Mas Imran Adam berkata, pihaknya terpanggil untuk menjalankan tanggungjawab sosial korporat (CSR) selepas laporan akhbar Kosmo! hari ini.
“Kita tampil menghulurkan sedikit sumbangan seperti susu khas, lampin pakai buang serta barangan keperluan harian untuk keluarga saudara kita, Imam yang sedang berdepan dengan ujian.
“Semoga bantuan ini dapat meringankan beban keluarga ini,” katanya ketika ditemui Kosmo! di Taman Damai Jaya, Skudai di sini hari ini.
Hadir sama menyampaikan sumbangan ialah Pegawai Khas kepada Timbalan Ketua Bahagian Bersatu Gelang Patah, Jamaludin Samud.
Sementara itu, Imam, 32, melahirkan rasa syukur apabila ramai pihak tampil membantu meringankan beban mereka sekeluarga selepas kisahnya yang terpaksa berhenti kerja bagi menjaga isterinya disiarkan Kosmo! hari ini.

Dalam laporan itu, Imam terpaksa berhenti kerja sebagai penghantar barang selepas isterinya, Nur Hana Ismail, 27, terlantar akibat terjatuh motosikal ketika mereka dalam perjalanan pulang dari Bandar Baru Uda ke rumah sewa di Taman Damai Jaya, Skudai.
Selain menjaga isterinya, Imam turut menanggung lapan lagi ahli keluarganya termasuk empat anak lelaki serta ibu mentua. – K! ONLINE


Sindiket pelacuran WeChat tumpas
Oleh MOHD YUNUS YAKKUB

29 Ogos 2020, 2:11 pm
SHAH ALAM – Kegiatan sindiket pelacuran atas talian menggunakan aplikasi We Chat yang aktif dipercayai sejak sebulan lalu tumpas dalam serbuan di sebuah kondominium di sini, semalam.
Serbuan pukul 11.45 malam dilakukan sepasukan pegawai dan anggota Bahagian Siasatan Jenayah Kongsi Gelap, Judi dan Maksiat (D7) Ibu Pejabat Polis Kontinjen (IPK) menahan 11 wanita warga asing dan seorang lelaki tempatan berusia 20 hingga 30-an.
Pegawai Turus D7 Selangor, Deputi Superintendan Zuhairee Mohamad Rashid berkata, berdasarkan siasatan awal mendapati setiap pelanggan dikenakan bayaran RM180 sehingga RM200 bagi setiap perkhidmatan persundalan tersebut.
Katanya, menerusi operasi tersebut didapati sebanyak lapan unit rumah di kondominium itu digunakan oleh sindiket tersebut.
“Kesemua wanita yang ditahan terdiri daripada 10 wanita warga Indonesia dan seorang lagi warga China.
“Turut dirampas adalah peralatan untuk tujuan khidmat seks seperti kondom dan minyak pelincir,” katanya di sini hari ini.

Tambah Zuhairee, hasil siasatan awal turut mendapati kegiatan haram itu telah beroperasi sejak sebulan lalu di kondominium tersebut.
Jelas beliau, kesemua suspek telah dibawa ke Ibu Pejabat Polis Daerah (IPD) Shah Alam untuk tindakan lanjut. Kes disiasat mengikut Seksyen 372B Kanun Keseksaan,” katanya. -K!ONLINE


PM kecewa kerajaan negeri tidak sehaluan
29 Ogos 2020, 2:41 pm
Oleh IVAN AMIRUL
KOTA KINABALU – Perdana Menteri, Tan Sri Muhyiddin Yassin menyatakan rasa kecewa berikutan kerajaan Sabah tidak sehaluan dengan kerajaan persekutuan di bawah pimpinannya.
Beliau berkata, adalah lebih baik sekiranya kerajaan negeri dapat bekerjasama bersama kerajaan pusat dalam satu pasukan.
Menurutnya, persefahaman antara negeri dan persekutuan mampu memberi kesan besar dalam pelbagai aspek.
“Sebanyak RM22 juta diberikan kepada Sabah merangkumi pelbagai peruntukan dalam bidang sosio ekonomi Rancangan Malaysia Ke-11.
Malahan negeri ini turut diberikan perhatian dalam bidang industri, pendidikan, pelancongan dan pertanian sekaligus membuktikan Sabah tidak diabaikan,” katanya ketika berucap pada Majlis Perjumpaan Perdana Menteri Bersama Penjawat Awam persekutuan Negeri Sabah hari ini.

Muhyiddin berkata, pihaknya sedikit kecewa kerajaan negeri tidak sebaris dan sehaluan.
“Bayangkan jika Sabah sehaluan, ini bukan politik ia realiti. Dia (Ketua Menteri, Datuk Seri Mohd Shafie Apdal) kawan baik saya yang begitu lama. Dulu sama-sama satu landasan, pernah jadi menteri,” jelasnya.-K! ONLINE


Padah beri rasuah, pemilik syarikat direman tiga hari
Oleh NOR IDAYU BOSRO

29 Ogos 2020, 1:54 pm
PUTRAJAYA – Seorang pemilik sebuah syarikat direman tiga hari mulai hari ini bagi membantu siasatan kes pemberian rasuah kepada pegawai Suruhanjaya Syarikat Malaysia (SSM).
Suapan itu dipercayai bagi menukar pemilikan saham syarikatnya kepada syarikat milik rakannya menggunakan dokumen palsu.
Perintah reman sehingga 31 Ogos itu dikeluarkan oleh Majistret Shah Wira Abdul Halim di Mahkamah Majistret Putrajaya hari ini.
Menurut sumber, suspek lelaki yang berusia 66 tahun tahun itu ditahan di Ibu Pejabat Suruhanjaya Pencegahan Rasuah Malaysia (SPRM), Putrajaya pada pukul 3 petang semalam ketika hadir memberikan keterangan.
Difahamkan, pemindahan saham tersebut tidak didaftarkan oleh SSM dan turut melibatkan setiausaha syarikat.
Sementara itu, Timbalan Ketua Pesuruhjaya (Operasi) SPRM, Dato’ Sri Ahmad Khusairi Yahaya ketika dihubungi mengesahkan penahanan terbabit.

Kes disiasat di bawah Seksyen 17 (b) Akta SPRM 2009. -K! ONLINE


Anak Mukhriz menyesal langgar PKPP
Oleh ZULKIFLI MANZOR

29 Ogos 2020, 4:02 pm
KUALA LUMPUR – Anak sulung bekas Menteri Besar Kedah, Datuk Seri Mukhriz Mahathir  membayar kompaun RM1,000 kerana melanggar Perintah Kawalan Pergerakan Pemulihan (PKPP).
Meera Alyanna yang juga cucu bekas Perdana Menteri, Tun Dr. Mahathir Mohamad ditahan bersama suaminya dan 27 pengunjung lain di sebuah kelab malam dekat Taman Tun Dr Ismail di sini pada 21 Ogos lalu.
Mengulas insiden itu, Meera Alyanna berkata, beliau dan suaminya hadir ke kelab malam itu untuk meraikan sambutan hari lahir sebelum polis menyerbu kelab malam itu sekitar pukul 1.30 pagi dan menahan mereka kerana melanggar PKPP.
Jelas beliau, mereka semua di bawa ke balai polis dan dikenakan denda RM1,000 seorang sebelum dibenarkan pulang kira-kira pukul 5.30 pagi.
“Saya dan suami menjelaskan denda itu Selasa lalu.
“Semua anggota dan pegawai polis yang mengendalikan kes itu menjalankan tugas dengan baik, sopan dan adil terhadap kami semua. Saya menyanjung tinggi sikap profesionalisme mereka,” katanya menerusi laman media sosial semalam.

Dalam pada itu, Meera Alyanna turut menyatakan kekesalannya atas apa yang berlaku kerana berada di tempat kejadian melebihi waktu yang dibenarkan.
Kosmo! sebelum ini melaporkan seorang anak kenamaan (VIP) antara pengunjung yang ditahan di premis yang beroperasi melebihi had masa dibenarkan dalam tempoh PKPP.
Mukhriz pada sidang akhbar ketika berkempen pada Pilihan Raya Kecil (PRK) Dewan Undangan Negeri (DUN) Slim mengesahkan anak perempuan dan menantunya antara yang ditahan polis dalam serbuan di kelab malam itu.-K! ONLINE


Trafik ke pantai timur, utara sesak
Oleh ZULKIFLI MANZOR

29 Ogos 2020, 2:04 pm
KUALA LUMPUR – Beberapa kawasan di Lebuh Raya Pantai Timur (LPT) sesak ekoran orang ramai mengambil kesempatan pulang kampung halaman masing-masing sempena sambutan Hari Kebangsaan 2020.
Bermula pukul 11 pagi tadi, trafik menuju ke pantai timur bergerak perlahan dari Lebuhraya Lingkaran Tengah 2 (MRR 2) menuju Plaza Tol Gombak sehingga ke Genting Sempah.
Kesesakan turut berlaku di Lebuhraya Utara-Selatan (Plus) bermula pukul 10.53 pagi dari arah Sungai Buloh ke Rawang Selatan, Slim River ke Sungkai, Tapah ke Gua Tempurung, Kuala Kangsar ke R&R Sungai Perak dan Seberang Jaya ke Perai.
Malaysia meraikan Hari Kemerdekaan ke-63 pada 31 Ogos ini iaitu pada Isnin.-K! ONLINE


Pemandu lori rentung babitkan nahas dua lori
Oleh KOSMO!

29 Ogos 2020, 1:43 pm
Oleh MOHAMAD NAUFAL MOHAMAD IDRIS
SHAH ALAM – Seorang pemandu lori rentung apabila kenderaannya terbakar selepas melanggar sebuah lagi lori di kilometer 6.2 Lebuh Raya Baru Lembah Klang (NKVE) di sini hari ini.
Dalam kejadian kira-kira pukul 6.19 pagi itu,  mangsa yang maut belum diketahui identitinya.
Penolong Pengarah Operasi Jabatan Bomba dan Penyelamat Malaysia (JBPM) Selangor, Hafisham Mohd. Noor berkata, seramai 10 anggota termasuk pegawai dikejarkan ke lokasi kejadian sebaik menerima panggilan kecemasan pukul 6.21 pagi.
Katanya, sebaik tiba 11 minit kemudian didapati lori membawa muatan skrap itu terbakar hampir keseluruhannya.
“Kita mengambil masa hampir 20 minit untuk operasi pemadaman dan mendapati seorang lelaki tersepit dan rentung sepenuhnya.

“Mayat mangsa kemudiannya diserahkan kepada anggota polis untuk siasatan lanjut,” katanya ketika dihubungi di sini hari ini. -K!ONLINE


Lanjutan PKPP tidak jejas ekonomi negara
Oleh KOSMO!

29 Ogos 2020, 4:10 pm
Oleh ZULHANIFA SIDEK
KOTA BHARU – Langkah kerajaan melanjutkan Perintah Kawalan Pergerakan Pemulihan (PKPP) sehingga penghujung tahun ini dijangka tidak akan menjejaskan ekonomi dan perdagangan negara.
Menteri Di Jabatan Perdana Menteri (Ekonomi), Datuk Seri Mustapa Mohamed berkata, ekonomi negara dilihat sudah beransur pulih selepas kerajaan membuka semula semua sektor ekonomi sejak Jun lalu.
Beliau berkata, PKPP tidak memberikan masalah yang besar kerana rakyat sudah biasa dengan keadaan tersebut sejak dua bulan lalu.
“Sektor peruncitan, perusahaan kecil dan sederhana, pembuatan termasuk pembinaan juga semakin rancak. Tindakan melanjut PKPP adalah tepat dan ia tidak akan menjejaskan ekonomi negara.
Pembangunan negara semakin pulih dan kita jangkakan pada hujung tahun ini negara kita akan semakin pulih,” katanya selepas merasmikan Kios Air Tebu Viral di Hotel Royale Guest House di sini hari ini.-K! ONLINE


Mangsa maut dibawa turun dengan helikopter
29 Ogos 2020, 3:50 pm
HULU SELANGOR – Seorang lelaki maut selepas tergelincir sebelum terhentak batu dalam satu kejadian di kawasan air terjun Lata Medang di sini hari ini.
Mangsa, Abdullah Ammar Mohd. Sharimshah, 22, disahkan meninggal dunia akibat kecederaan parah.
Pengarah Jabatan Bomba dan Penyelamat Selangor, Norazam Khamis berkata, pihaknya menerima panggilan kecemasan pada pukul 10 pagi sebelum sepasukan pegawai dan anggota dari Balai Bomba dan Penyelamat Kuala Kubu Bharu dikerahkan ke lokasi.
“Pihak bomba mengambil masa pendakian selama dua jam dari tempat letak kenderaan ke lokasi air terjun.
“Operasi menurunkan mangsa masih dilakukan dan kita akan menggunakan helikopter untuk membawa mangsa turun,” katanya ketika dihubungi Kosmo! hari ini. – K! ONLINE


Biawak 14 kg tersangkut pada mesin rumput
Oleh KOSMO!

29 Ogos 2020, 1:16 pm
Oleh RIZANIZAM ABDUL HAMID
ALOR GAJAH – Seekor biawak tersangkut pada mesin rumput diselamatkan sepasukan anggota Angkatan Pertahanan Awam (APM) Alor Gajah di Kampung Melayu Permai, Machap Umboo di sini petang semalam.
Difahamkan kejadian kira-kira pukul 4 petang itu berlaku apabila, biawak bersaiz ‘gergasi’ itu meluru ke dalam berandah rumah seorang penduduk lalu tersangkut pada pemegang mesin rumput itu.
Reptilia seberat kira-kira 14 kilogram dan panjang melebihi tiga meter itu dikatakan ketakutan dan cuba melepaskan diri apabila terserempak dan dikejar penduduk.
Pengadu, N. Gayathri, 32, berkata dia ketika itu sedang berehat di ruang tamu sebelum dikejutkan bunyi bising di beranda rumahnya.
“Sebaik menjenguk keluar saya terkejut melihat biawak besar meluru masuk ke dalam kawasan beranda di mana terdapat banyak peralatan.

“Biawak itu ketakutan dikejar jiran kerana memakan ayamnya,” katanya ketika ditemui di sini.
Katanya, ayahnya yang pulang beberapa minit selepas itu membantu menangkap biawak itu.
“Ayah memegang ekor biawak tetapi ia menggelupur sebelum tersangkut pada pemegang mesin rumput itu.
“Saya kemudian menelefon APM meminta bantuan,” katanya.
Gayathri berkata, biawak itu dipercayai datang dari kawasan paya berhampiran di hadapan rumahnya.
Sementara itu, Pegawai Pertahanan Awam Daerah Kapten (PA) Aljibin Suddin berkata, empat anggota APM terbabit operasi itu dan biawak berkenaan dilepaskan ke habitat asal. – K! ONLINE


3,216 penduduk Ambangan Heights disaring
Oleh NORLIDA AKMAR IDROS

29 Ogos 2020, 2:32 pm
SUNGAI PETANI – Seramai 3,216 orang atau 14.4 peratus daripada jumlah keseluruhan penduduk berjumlah 22,360 di tiga zon di Ambangan Heights, Amanjaya di sini telah disaring sehingga pukul 8 malam tadi.
Ujian saringan secara berperingkat itu dilakukan sejak hari pertama pelaksanaan Perintah Kawalan Pergerakan Diperketatkan (PKPD) Secara Pentadbiran (Temco) pada kelmarin.
Pengarah Kesihatan Negeri Kedah, Dr. Mohd. Fikri Ujang berkata, semua penduduk di Zon Kenanga, Mawar dan Melor disaring di enam pusat pengambilan sampel Covid-19 yang dibuka di kawasan perumahan tersebut.
“Sebanyak dua pusat saringan ditempatkan di setiap zon dengan proses pengambilan sampel dijalankan bermula pukul 8 pagi sehingga 8 malam,” katanya dalam satu kenyataan di sini hari ini.
Kata beliau, dua pusat saringan yang dibuka di Zon Kenanga iaitu Sekolah Kebangsaan (SK) Ambangan Heights dan Surau Muhammad Al-Fateh; Zon Mawar di Surau Al-Ikhlas dan Surau An Nur manakala Zon Melor di Masjid Al-Imam An Nawawi dan Surau Salahuddin Al-Ayubi.
“Bagi tujuan tersebut, seramai 700 anggota kesihatan telah dimobilisasikan yang mana saringan dilaksanakan bermula semalam,” ujarnya.

Tambahnya, semua sampel saringan kemudiannya dihantar ke Makmal Kesihatan Awam Ipoh, Perak dan Sungai Buloh, Selangor.-K! ONLINE


Lakar sejarah buat e-Sukan negara
Oleh MUHAMMAD HELMEE RAMLI

29 Ogos 2020, 11:05 am
Muazz muncul pemain keempat terbaik dunia Kejohanan PES 2020
PENYERTAAN kali pertama pada Peringkat Akhir Kejohanan Dunia eFootball Pro Evolution Soccer (PES) 2020 membawa tuah buat wakil negara, Ahmad Muazz Amir Rosaedi apabila berjaya mara sehingga ke separuh akhir.
Dia yang beraksi dalam kategori PC (Steam) berjaya melakar kejutan tersendiri untuk menamatkan saingan dalam kelompok empat pemain terbaik dunia.
Muazz yang terkenal dengan jolokan Maul itu mengakui gembira dengan pencapaian terbaik yang pernah dilakar dalam kariernya sejak bergelar atlet e-Sukan meskipun berdepan kesukaran sepanjang saingan berlangsung.
“Alhamdulillah dan syukur kerana diberikan peluang beraksi di peringkat akhir dunia. Ini adalah kejohanan terbesar anjuran pembangun PES, Konami.
“Bagaimanapun, rezeki saya hanya setakat separuh akhir tetapi ia sudah cukup membuatkan saya berasa puas. Sekiranya ada peluang, saya mahu kembali lagi tahun depan,” katanya kepada Kosmo! baru-baru ini.

MUAZZ mengakui masalah internet yang terputus-putus sering kali menggangu fokusnya untuk beraksi dalam permainan video.
Tambah pemuda berusia 25 tahun itu, walaupun berdepan kesukaran dari segi sambungan internet kerana beraksi menentang pemain dari benua lain, namun itu bukan penghalang buatnya menampilkan aksi berkualiti.
Kata Muazz, sambungan internet yang tidak stabil sedikit sebanyak menyebabkan dia sukar untuk melakukan hantaran serta ketika melancarkan serangan, lebih-lebih lagi ia berlaku ketika sedang beraksi di separuh akhir.
“Memang sambungan internet tidak stabil beri kesan kepada saya ketika melakukan hantaran, serangan, begitu juga ketika bertahan. Apa boleh buat, rezeki saya hanya setakat di separuh akhir,” ujarnya lagi.
Menerusi keputusan itu, Muazz membawa pulang hadiah wang tunai AS$7,500 (RM31,724) dan dia berhasrat untuk menghantar ibu bapanya menunaikan umrah menggunakan wang tersebut.
“Memang impian untuk menghantar ibu bapa saya tunaikan umrah. Setiap anak pastinya memiliki cita-cita untuk menghantar ibu bapa ke tanah suci, jadi saya harap mampu tunaikannya.
Pada masa sama, Muazz turut menyimpan hasrat untuk melancong ke England seterusnya menjejakkan kaki ke Anfield, stadium pasukan kegemarannya dalam saingan Liga Perdana Inggeris (EPL), Liverpool.
“Selain menghantar ibu bapa mengerjakan umrah, saya juga memang ada impian untuk melawat Stadium Anfield serta menonton perlawanan Liga Juara-Juara dan Liga Perdana Inggeris di sana.
“Saya penyokong setia Liverpool sejak kecil lagi, jadi ia memang impian setiap penyokong The Reds untuk menjejakkan kaki ke Anfield,” tambah Muazz.
Peluang beraksi pada peringkat tertinggi kejohanan PES itu nyata menyuntik semangat atlet kelahiran Temerloh, Pahang tersebut untuk mempamerkan prestasi lebih baik selain meletakkan sasaran lebih tinggi.
Meskipun sedar bukan mudah melakukannya buat kali kedua kerana pesaing di Asia Tenggara sahaja sudah cukup membuatkannya ‘berpeluh’ untuk mencatat kemenangan.


Hanya 29 peratus keluar mengundi sehingga 11 pagi
Oleh MUHAMAD TARMIZE MOHD NOR

29 Ogos 2020, 12:32 pm
TANJUNG MALIM – Peratusan keluar mengundi pada Pilihan Raya Kecil (PRK) Dewan Undangan Negeri (DUN) Slim sehingga pukul 11 pagi adalah sebanyak 29 peratus.
Pengerusi Suruhanjaya Pilihan Raya (SPR), Datuk Abdul Ghani Salleh berkata, hasil tinjauan pihaknya di tiga lokasi tempat mengundi iaitu di Sekolah Kebangsaan (SK) Trolak Utara, SK Trolak Selatan dan SK Aminuddin Baki mendapati warga emas ramai yang keluar awal untuk mengundi.
“Berlaku sedikit kesesakan apabila para pengundi hadir bersama keluarga masing-masing namun keadaan masih terkawal.
“Sehingga pukul 11 pagi, peratusan mengundi adalah sebanyak 29 peratus dengan hampir 10 peratus keluar mengundi pada setiap jam,” katanya pada sidang akhbar di SK Aminuddin Baki di sini hari ini.
Sementara itu, mengulas mengenai insiden beberapa pengundi yang dihalang masuk kerana memakai seluar pendek, Abdul Ghani berkata, berlaku sedikit silap faham dan perkara itu telah dijelaskan petugas SPR.
“Jika diikutkan tiada masalah untuk para pengundi memakai seluar pendek. Apa yang tidak dibenarkan hanyalah pakaian yang mempunyai lambang parti bertanding dan pakaian menjolok mata,” katanya.-K! ONLINE


KPDNHEP sita 400 liter diesel
Oleh KOSMO!

29 Ogos 2020, 12:00 pm
Oleh ISWAN SHAFIQ ISA
SEBERANG PERAI – Sebanyak 400 liter diesel disita dalam satu pemeriksaan di sebuah stesen minyak di Sungai Dua, Butterworth di sini semalam.
Operasi oleh enam pegawai dan anggota penguat kuasa dari Kementerian Perdagangan Dalam Negeri dan Hal Ehwal Pengguna (KPDNHEP) Seberang Perai Utara itu dilakukan kira-kira pukul 11.50 pagi.
Ketua Pegawai Penguatkuasanya, Akram Karim Mohamad Arip berkata, siasatan mendapati, diesel tersebut telah dibeli oleh seorang lelaki menggunakan tong dram yang diletakkan di atas sebuah lori tanpa sebarang dokumen yang sah.
“Siasatan juga mendapati, diesel yang dibeli itu dipercayai untuk kegunaan jentera di tapak pembinaan perumahan.
“Sehubungan itu, individu berusia 57 tahun terbabit yang juga pemandu lori ditahan untuk siasatan lanjut,” katanya dalam satu kenyataan hari ini.

Jelas Akram Karim, jumlah keseluruhan sitaan dianggarkan bernilai RM10,681.60 dan siasatan akan dibuat di bawah Akta Kawalan Bekalan 1961 sebelum kes tersebut dirujuk kepada pihak pendakwa raya.- K! ONLINE


Kelantan United mahu satu mata di Larkin
Oleh KOSMO!

29 Ogos 2020, 11:03 am
KELAB Bola Sepak Kelantan United bertekad mahu mencuri satu mata pada aksi menentang Johor Darul Ta’zim II (JDT II) pada aksi Liga Premier di Stadium Tan Sri Dato’ Haji Hassan Yunos, Larkin malam ini.
Tonggak pertahanan Kelantan United, Mohd. Daudsu Jamaluddin berkata, misi itu tidak mustahil untuk dicapai seandainya rakan-rakan sepasukan memperagakan aksi terbaik dalam perlawanan tersebut meskipun sebagai pendatang baharu dalam kancah liga.
“Saya berharap rakan-rakan sepasukan tidak terlalu menghormati pasukan lawan.
“Sebaliknya bermain dengan cara tersendiri dengan semangat yang tinggi bagi memastikan satu mata berjaya dicuri,” katanya.
Mohd. Daudsu memberitahu, semangat juang tinggi itu akan menjadi kunci kepada kejayaan tersebut.
Bagaimanapun, katanya, dia bimbang dengan aspek kecergasan dan kesefahaman berikutan saingan Liga Malaysia (Liga M) berehat hampir empat bulan ekoran wabak Covid-19.

“Penularan Covid-19 memberikan kesukaran kepada semua pasukan termasuk Kelantan United untuk menjalani latihan termasuk mengadakan perlawanan persahabatan.
“Bagaimanapun, dari segi taktikal perlawanan, kami tidak mempunyai masalah. Semua pemain perlu menerapkan aspek taktikal jurulatih dan membawa pulang keputusan positif kepada penyokong,” ujarnya.
Selepas mengharungi empat perlawanan sebelum Liga Malaysia ditangguhkan akibat Covid-19, Kelantan United berada di kedudukan kedua Liga Premier dengan memperoleh sembilan mata hasil daripada tiga kemenangan dan satu kekalahan.


MR. D.I.Y. lancar MR.DOLLAR
Oleh ZULKIFLI MANZOR

29 Ogos 2020, 1:04 pm
KUALA LUMPUR – Rangkaian kedai perkakasan MR D.I.Y membuka perniagaan runcit baharu dikenali sebagai MR. DOLLAR yang menjual pelbagai jenis barangan pada harga RM2 atau RM5 sahaja.
Cawangan pertama MR. DOLLAR berlandaskan cogan kata “Always RM2 or RM5” kini beroperasi di Jalan Mahkota, Taman Maluri, Cheras dekat sini.
Sebanyak 10 kategori barangan di MR. DOLLAR termasuk coklat dan gula-gula, snek dan biskut, bahan masak, barangan keperluan dapur, minuman, bakeri serta dingin dan beku.
Kategori lain barangan yang dijual di MR. DOLLAR cuma pada harga RM2 atau RM5 adalah keperluan isi rumah, perkakas serta alat tulis, mainan dan sukan.
Naib Presiden Pemasaran MR. D.I.Y, Andy Chin berkata, MR.DOLLAR dibuka ketika ramai rakyat Malaysia semakin cermat dalam mengurus kewangan peribadi mereka.
“MR.DOLLAR menawarkan produk kualiti terbaik pada harga yang berpatutan. Kami mahu berganding bahu dengan semua rakyat Malaysia agar dapat mengurangkan kos sara hidup.

“Kami memberi jaminan MR.DOLLAR mengutamakan aspek kesihatan dan keselamatan dan beroperasi mengikut prosedur operasi standard ditetapkan kerajaan.
“Kami berhasrat untuk membuka 10 cawangan MR.DOLLAR di sekitar Lembah Klang pada tahun ini,” katanya dalam satu kenyataan semalam.
Pelbagai promosi dan hadiah menarik ditawarkan kepada orang ramai selama dua hari sempena pembukaan rasmi cawangan MR.DOLLAR hari ini. – K! ONLINE


Warisan pilih Liew Vui Keong sebagai Pengarah PRN Sabah
Oleh KOSMO!

29 Ogos 2020, 11:41 am
Oleh IVAN AMIRUL
SANDAKAN – Ahli Parlimen Batu Sapi, Datuk Liew Vui Keong dipilih selaku Pengarah Pilihan Raya Negeri (PRN) Sabah bagi Parti Warisan Sabah (Warisan) serta sekutunya.
Pelantikan berkenaan dipersetujui Presiden Warisan yang juga Ketua Menteri, Datuk Seri Mohd Shafie Apdal.
“Pelantikan ini diberikan oleh presiden parti sendiri minggu lalu.
“Saya mengucap terima kasih kepada semua pihak atas kepercayaan besar yang diberikan ini,” katanya dalam satu kenyataan di sini hari ini,” katanya dalam satu kenyataan di sini hari ini.
Tambah Vui Keong, pihaknya akan bekerja keras untuk memastikan kemenangan PRN Sabah berpihak kepada mereka.-K! ONLINE


Pelakon Black Panther mati akibat kanser
Oleh AHMAD SHAHERMAN SHAMSURI

29 Ogos 2020, 11:28 am
KUALA LUMPUR – Pelakon utama filem ‘Black Panther’, Chadwick Boseman meninggal dunia akibat kanser usus di Los Angeles, California, Amerika Syarikat semalam.
Boseman, 43, disahkan menghidap kanser usus sejak empat tahun lalu.
Semasa menghembuskan nafas yang terakhir, mendiang dilaporkan berada bersama isteri dan ahli keluarganya.
Memetik kenyataan ahli keluarga Boseman di laman twitter rasmi miliknya @chadwickboseman mengesahkan perkara terbabit.
“Chadwick telah disahkan menghidap kanser usus tahap tiga pada 2016 dan terus berusaha melawannya apabila penyakit itu mencapai tahap empat.
“Sebagai seorang pejuang sejati, Chadwick menghadapinya dengan tabah, dan membawa kepada anda filem-filem yang anda gemari,” menurut kenyataan itu.

Keluarga Boseman berkata, ia merupakan satu penghargaan dalam kariernya untuk membawa watak Raja T’Challa dalam filem Black Panther.
Sebelum popular menerusi watak Black Panther terbitan Marvel Cinematic Universe, Boseman pernah melakonkan watak ikon kulit hitam Jackie Robinson dan James Brown.-K! ONLINE


Bomba Fighters sedia lakar kejutan pada STL 2020
Oleh KOSMO!

29 Ogos 2020, 11:04 am
Oleh SUBKHI SUDARJI
BIARPUN dilihat sebagai pasukan bukan pilihan, namun Bomba Fighters sedia melakar kejutan untuk menempatkan diri dalam kelompok lima terbaik saingan Liga Divisyen 1 Sepak Takraw (STL) 2020.
Mempertaruhkan barisan jurulatih dan pemain dalam kalangan anggota Jabatan Bomba dan Penyelamat (JBPM), penyertaan kali pertama mereka bukan sekadar pelengkap tetapi mengimpikan cabaran dan kemenangan.
Ketua Pengarah JBPM, Datuk Mohammad Hamdan Wahid berkata, walaupun pasukan tidak diletakkan penanda aras dalam kejohanan itu, namun beliau percaya mereka akan berusaha meraih keputusan positif.
“Ini kali pertama Bomba Fighters menyertai Liga Divisyen 1 STL 2020, kita tidak letak sasaran tinggi kepada mereka, namun dengan pengalaman jurulatih dan pemain mereka sudah tentunya akan tunjukkan kebolehan.
“Melihat ciri pasukan ini mungkin mereka mampu melakar kejutan, jangan pandang rendah kepada pasukan bukan pilihan dan seandainya berada dalam kelompok lima terbaik pun sudah bagus,” katanya kepada pemberita selepas memperkenalkan pasukan Bomba Fighters di Putrajaya kelmarin.

Pada penyertaan sulung ini, Bomba Fighters dibarisi Mohamad Afiq Ramli dan Nasyrul Izzuan Tolos sebagai apit kanan; Muhammad Muzammil Ramdzan dan Razman Raof (apit kiri), Yazmee Yazdan dan Irsyad Faiz Aziz (tekong).
Pasukan Bomba Fighters akan dibimbing oleh Ahmad Mohd. Zin sebagai ketua jurulatih yang juga jurulatih pasukan sepak takraw kebangsaan.
Liga Divisyen 1 STL tahun ini menyaksikan lapan pasukan akan bertanding dengan pasukan Bomba Fighters diundi bersama tiga pasukan lain iaitu Putrajaya Cybog, PSM Mavericks dan Kedah Eagles.


Sufian Suhaimi pergi kursus kahwin
29 Ogos 2020, 1:08 pm
KUALA LUMPUR – Sentiasa bersedia untuk mendirikan rumah tangga pada bila-bila masa sekiranya sudah sampai jodoh, penyanyi Sufian Suhaimi mendedahkan sudah pun mengikuti kursus pra-perkahwinan sebagai persediaan awal.
Ujar pelantun lagu Di Matamu itu, meskipun belum mempunyai calon isteri, namun dia sentiasa berdoa agar dipertemukan jodoh memandangkan keluarganya juga sudah memberi lampu hijau untuk dia mendirikan rumah tangga.
“Saya sentiasa bersedia untuk berkahwin, bila-bila masa sahaja. Meskipun sekarang saya akui agak selesa solo tetapi tidaklah sampai membuatkan saya tidak mahu kahwin. Rasa itu tetap ada cuma mungkin belum sampai jodoh.
“Sebagai persediaan, saya sudah pun menghadiri kursus pra-perkahwinan beberapa minggu lalu bersama dua orang rakan yang akan berkahwin tidak lama lagi,” ujarnya ketika ditemui ketika majlis penyerahan anugerah 2020 Mid Year JOOX Top Music Awards Top 5 Hits (Local) di pejabat Aries Music Sdn. Bhd., Cheras semalam.
Sufian menerima anugerah tersebut berikutan single miliknya berjudul Janji menjadi salah sebuah lagu tempatan yang paling banyak didengari di platform JOOX dari Januari hingga Jun 2020.
Tambah Sufian, 28, disebabkan melihat ramai rakan yang sudah mendirikan rumah tangga termasuk teman serumah ketika zaman belajar membuatkan dirinya tergerak untuk menghadiri kursus itu pada 15 Ogos lalu.

“Rakan-rakan di sekeliling sudah ramai berkahwin, cuma saya yang belum. Meskipun diri sendiri sudah bersedia tetapi perkara yang belum cukup sekiranya seseorang mahu berkahwin adalah dengan menjalani kursus.
“Kursus itu pun sebenarnya bukan sekadar untuk kita hadir kerana mahu kahwin sahaja tetapi sebahagian daripada majlis ilmu. Daripada bosan duduk di rumah kerana PKPP tanpa berbuat apa-apa, waktu itu saya fikir lebih baik ikut kawan-kawan. Boleh juga menambah ilmu agama yang pernah belajar dulu,” jelasnya. – K! ONLINE


TNB terbit iklan “Deklarasi Anak Malaysia”
Oleh ZULKIFLI MANZOR

29 Ogos 2020, 12:11 pm
KUALA LUMPUR – Tenaga Nasional Berhad (TNB) menerbitkan sebuah iklan kemerdekaan bertajuk “Deklarasi Anak Malaysia” sempena sambutan Hari Kebangsaan dan Hari Malaysia 2020.
Ketua Pegawai Korporat TNB, Datuk Wira Roslan Ab. Rahman berkata, iklan berdurasi 2.59 minit itu ditayangkan di saluran youtube.com/TENAGA official bermula hari ini.
“Iklan itu memaparkan kegigihan dan kesatuan rakyat Malaysia berbilang bangsa menghadapi krisis dan cabaran untuk masa depan yang lebih cerah.
“Sambutan kemerdekaan diadakan saban tahun bukan sekadar satu keraian buat warga Malaysia. Ia harus menjadi sambutan yang berupaya menyuntik semangat partriotik,” katanya dalam satu kenyataan hari ini.
“Deklarasi Anak Malaysia” diinspirasikan daripada ucapan Perdana Menteri pertama, Tunku Abdul Rahman Putra Al-Haj ketika membaca Pemasyhuran Kemerdekaan pada tahun 1957.
Karya sentuhan pengarah terkenal Kabir Bhatia itu antara lain memaparkan mesej penting dalam ucapan Tunku Abdul Rahman tentang kepentingan menjaga kesejahteraan dan kerjasama untuk masa depan negara.

Ia turut memaparkan semangat, keprihatinan dan ketabahan rakyat Malaysia khususnya petugas barisan hadapan negara mendepani cabaran.
Iklan tersebut dilakonkan oleh beberapa kanak-kanak termasuk seorang kanak-kanak memakai pakaian seperti Tunku Abdul Rahman ketika membaca Pemasyhuran Kemerdekaan.
Filem yang diakhiri dengan laungan “Merdeka”oleh barisan pelakon cilik itu diharap menyuntik semangat patriotik dan rasa syukur ke dalam minda penonton. – K! ONLINE


Terengganu ghairah cabar kejuaraan
Oleh MOHD AZLI ADLAN

29 Ogos 2020, 11:01 am
TERENGGANU FC semakin ghairah untuk memburu tiga mata pada pertemuan Liga Super dengan Sabah di Stadium Sultan Mizan Zainal Abidin, Kuala Terengganu malam ini.
Kapten pasukan, Lee Andrew Tuck berkata, keyakinan dia dan rakan-rakan sepasukan semakin melonjak selepas berjaya menumbangkan Petaling Jaya City 2-0 di gelanggang lawan pada minggu lalu.
“Kemenangan pada aksi pertama selepas bercuti panjang ekoran penangguhan Liga Super ekoran penularan pandemik Covid-19 itu telah meningkatkan motivasi kami.
“Persaingan kembali terbuka buat kami dan tiga mata penuh pada perlawanan menentang Sabah pada malam ini amat penting bagi terus mengejar Johor Darul Ta’zim (JDT) dan Perak di persada liga,” katanya kepada Kosmo! di Kuala Terengganu semalam.
Tuck yang merupakan arkitek bagi Terengganu FC bagaimanapun dia mengingatkan rakan-rakan sepasukannya agar tidak memandang mudah pertemuan dengan Sabah nanti.
Ujarnya, biarpun baru dinaikkan ke Liga Super musim ini, Sabah amat berbahaya dan mampu membuat kejutan berdasarkan prestasi awal yang meletakkan skuad Badak itu selesa di tangga kelima liga.

“Ketua jurulatih (Mohd. Nafuzi Zain) juga mengingatkan kami supaya membaiki dan meningkatkan tempo permainan agar tidak lesu seperti dipamerkan pada 20 minit pertama menentang Petaling Jaya City sebelum ini.
“Selain itu, kami juga akan kehilangan laungan sokongan padu peminat tegar skuad Penyu kerana terpaksa beraksi di stadium kosong biarpun beraksi di laman sendiri,” katanya.
Kemenangan dengan Petaling Jaya City minggu lalu meletakkan TFC I di tangga ketiga liga dengan bekalan tujuh mata daripada empat perlawanan setakat ini.


Raikkonen belum putus masa depan
Oleh KOSMO!

29 Ogos 2020, 10:30 am
SPA-FRANCORCHAMPS, Belgium – Pelumba Finland, Kimi Raikkonen belum memutuskan mengenai masa depannya sama ada mahu meneruskan karier dalam perlumbaan Formula Satu (F1) atau kembali memberi perhatian kepada keluarganya.
Pelumba berusia 40 tahun tersebut antara pelumba paling senior yang masih beraksi dalam perlumbaan F1 musim ini, malah juara dunia 2007 itu turut memegang rekod perlumbaan paling banyak dalam sejarah perlumbaan F1.
“Perkara yang paling utama adalah keluarga kerana anak-anak juga semakin membesar. Tahun ini saya banyak menghabiskan masa di rumah dan ia suatu yang menyeronokkan.
“Mengenai perancangan sama ada meneruskan perlumbaan ataupun tidak, saya masih belum tentukan,” katanya.
Bekas pelumba Ferrari tersebut menyertai pasukan Alfa Romeo pada musim 2019 masih belum meraih keputusan positif apabila terus gagal untuk mendapatkan podium pertamanya.
Raikkonen dikatakan akan meninggalkan pasukan tersebut, namun sehingga kini belum ada sebarang perbincangan serius meskipun dikaitkan menyertai pasukan Aston Martin.

“Seperti yang saya katakan sebelum ini, perkara pertama yang saya perlu lakukan adalah mengenai perancangan perlumbaan musim depan.
“Saya rasa ia tidak mengubah apa-apa jika saya berlumba dengan mereka ataupun tidak. Saya lebih suka berlumba di posisi yang baik untuk meraih kemenangan tetapi secara jujurnya ia tidak terjamin ke arah itu,” kata Raikkonen. – AGENSI


Perak Bison yakin pertahan juara STL
Oleh MUHAMMAD ZUHAILY BADLISHAH

29 Ogos 2020, 10:45 am
JUARA bertahan, Perak Bison sudah bersedia mempertahankan kejuaraan Divisyen Premier Liga Sepak Takraw Malaysia (STL) menjelang saingan musim baharu yang bermula 18 September hingga 15 November depan.
Perejam utama Perak Bison, Amirul Ramadhan Fazillah Suhaimi mengakui, dia dan rakan-rakan sepasukannya mampu menggalas cabaran tersebut meskipun beraksi musim ini tanpa kehadiran pemain-pemain import.
“Latihan kami berasingan kerana saya bersama skuad kebangsaan manakala rakan-rakan lain berlatih di Ipoh. Namun, saya tetap kembali ke Ipoh untuk berlatih bersama mereka pada hujung minggu.
“Jadi, boleh dikatakan persiapan dari segi latihan dan persefahaman antara pemain cukup rapi dalam usaha mempertahankan kejuaraan musim lalu.
“Saya tiada masalah walaupun tanpa import musim ini kerana saya yakin kami mampu memberi prestasi yang terbaik,” katanya selepas majlis pengenalan jersi pasukan-pasukan STL 2020 di Sunway Velocity, Kuala Lumpur semalam.
Perak Bison bakal menerima tentangan sengit daripada naib juara tahun lalu, Angkatan Tentera Malaysia (ATM Guardians) dan Kuala Lumpur (KL Thunders) yang berjaya mendapatkan khidmat bekas tekong kebangsaan, Mohd. Syahir Rosdi untuk musim ini.

Tujuh lagi pasukan Divisyen Premier musim ini ialah juara Piala Juara-Juara STL 2019, Johor Tigris; Negeri Sembilan Antlers, Penang Black Panthers, PDRM Defenders, Kelantan Warriors dan dua pendatang baharu, Selangor Piston serta Pahang Mammoth.
Sementara saingan Divisyen Satu akan berlangsung selama lima hari bermula 8 September ini, manakala Piala Juara-Juara STL diadakan selepas tamat Divisyen Premier dari 23 hingga 29 November depan.


Mourinho, Costa kembali bergabung
Oleh KOSMO!

29 Ogos 2020, 10:10 am
LONDON – Pengendali Tottenham Hotspur, Jose Mourinho sedang mencari jalan untuk membawa penyerang kegemarannya, Diego Costa kembali ke London.
Atletico Madrid dilaporkan telah meletakkan Costa di dalam senarai pemain yang akan dijual pada jendela perpindahan kali ini.
Costa sebelum ini berjaya membantu Chelsea merangkul kejuaraan Liga Perdana Inggeris pada musim 2014 dan 2017 di mana ketika itu Mourinho adalah pengurus The Blues.
Spurs ketika ini terdesak untuk menambah kekuatan jentera penggempur mereka dan gandingan Costa bersama Harry Kane mungkin membuatkan mereka lebih mantap serta digeruni.
Selain Costa, Spurs juga turut dikaitkan dengan perpindahan penyerang Bournemouth, Callum Wilson tetapi mereka memerlukan dana yang besar selepas The Cherries yang tersingkir ke Liga Kejuaraan musim depan meletakkan nilai yang agak tinggi.
Masalah kewangan yang dihadapi menyebabkan Spurs mungkin memilih Costa sebagai alternatif selepas pemain itu berada pada tahun terakhir kontraknya di Madrid.

Bagaimanapun, Spurs masih mengutamakan kualiti terutama mengenai usia dan tahap kecergasan ketika Costa hanya meledak lima gol sahaja sepanjang musim lalu bersama Atletico dalam saingan La Liga selain bukan lagi pemain yang berada dalam kesebelasan utama skuad bimbingan Diego Simeone.
Kehadiran Costa yang terkenal dengan perwatakan agresif akan mengubah imej Spurs kerana Mourinho sering mengkrtitik pasukannya yang dilihat agak ‘lembut’ serta menambahkan kekuatan pada jentera penggempur mereka. – AGENSI


Ballon d’Or ketujuh di Manchester
Oleh KOSMO!

29 Ogos 2020, 10:25 am
MANCHESTER – Bekas kapten Manchester United, Wayne Rooney mengakui bahawa bintang dunia, Lionel Messi mampu merangkul Anugerah Ballon d’Or buat kali ketujuh di Manchester sekiranya dia meninggalkan Barcelona.
Messi membuat kenyataan untuk meninggalkan Camp Nou dan antara kelab yang didakwa mampu untuk mendapatkan khidmat pemain Argentina berkenaan adalah dua pasukan berseteru di Manchester, Manchester United dan Manchester City.
United dan City dikatakan antara kelab elit yang mempunyai kemampuan kewangan dan situasi itu menyaksikan kedua-dua pasukan bakal berdepan pertarungan melibatkan jumlah dana yang besar bagi mendapatkan Messi.
Rooney yang merupakan penjaring terbanyak dalam sejarah United mengakui bahawa sangat teruja untuk menyaksikan Messi beraksi di England.
“Saya tahu usianya makin meningkat tetapi dia adalah seorang pemain yang kita tidak pernah lihat sebelum ini.
“Messi memiliki segala-galanya, dia mampu mencipta gerakan gol, menjaringkan gol, mendominasi perlawanan dan dia adalah pemain terbaik sepanjang zaman.

“Dia satu-satunya pemain yang saya akan duduk menyaksikannya kemudian berasa kagum. Dia dan Cristiano Ronaldo telah mencipta satu standard baharu bola sepak dan mustahil pemain seperti mereka akan muncul lagi selepas ini tetapi bagi saya Messi berada pada tahap berbeza,” katanya.
Bagaimanapun, City disebut sebagai pasukan paling hampir untuk mendapatkan Messi kerana hubungan baiknya dengan Pep Guardiola selain faktor rakan sepasukan kebangsaannya, Sergio Aguero.
Rooney berpendapat, Messi boleh memilih salah satu daripada kedua-dua pasukan ini kerana United memiliki Bruno Fernandes, manakala City mempunyai Kevin De Bruyne yang mampu membantunya merangkul Ballon d’Or.
“Saya tidak fikir Messi akan ke Amerika Syarikat kerana dia terlalu bagus untuk beraksi di sana. Dia patut ke Liga Perdana Inggeris dan memenangi Pemain Tahunan Terbaik.
“Jika Messi bersama Fernandes ataupun De Bruyne, dia akan meraih Ballon d’Or ketujuh,” jelasnya. – AGENSI


Suarez dikait sertai Juventus
Oleh KOSMO!

29 Ogos 2020, 10:15 am
URIN – Pengendali baharu Juventus, Andrea Pirlo dilaporkan sedang mempertimbangkan potensi untuk mendapatkan penyerang Barcelona, Luis Suarez bagi memantapkan jentera hadapan pasukannya.
Suarez dilaporkan tidak berada dalam perancangan jurulatih baharu Barcelona, Ronald Koeman untuk musim depan menyebabkan dia perlu meninggalkan Camp Nou.
Selain itu, Juventus mempunyai kekosongan di bahagian penyerang selepas meletakkan Gonzalo Higuain di dalam senarai yang perlu mereka lepaskan pada jendela perpindahan kali ini.
Bagaimanapun, Suarez mengakui telah mengadakan perbincangan bersama Presiden Barcelona, Josep Maria Bartomeu untuk mengetahui kedudukannya musim depan.
“Presiden memberikan beberapa nama dan perubahan pasti akan berlaku tetapi tidak ada sesiapa yang datang memberitahu mengenai kedudukan saya musim depan.
“Jika ia adalah kemahuan kelab (menggugurkannya daripada senarai musim depan), saya fikir ia bagus jika individu yang bertanggungjawab datang memberitahu saya sendiri.

“Saya berada di Barcelona selama enam tahun dan ia adalah tempoh yang cukup untuk mereka datang memberitahu saya mengenai apa yang mereka fikir. Jika saya perlu keluar, mereka perlu nyatakannya.
“Hasrat saya untuk kekal lama di sini. Saya mahu terus menyumbang yang terbaik untuk kelab ini selain mendapat sokongan yang sangat baik daripada peminat sejak tiba di sini,” katanya.
Ketika Lionel Messi menyatakan hasrat untuk meninggalkan Barcelona, Suarez juga perlu mempersiapkan diri bergandingan bersama Cristiano Ronaldo sekiranya Juventus benar-benar mahukan khidmatnya. – AGENSI


Messi tiada peluang lawan Barcelona
Oleh KOSMO!

29 Ogos 2020, 10:20 am
BARCELONA – Lionel Messi secara rasmi telah menyuarakan hasratnya untuk meninggalkan Barcelona yang disertainya sejak berusia 13 tahun yang dikatakan berpunca daripada hubungan yang tidak harmoni dengan Presiden kelab itu, Josep Maria Bartomeu sejak 12 bulan lalu.
Peguam yang mewakili Messi membuat rujukan terhadap kontrak yang ditandatangani pemain itu pada 2017 yang menyebut dia dibenarkan untuk meninggalkan pasukan secara percuma pada musim terakhirnya dengan syarat ia perlu dimaklumkan kepada pihak pasukan sebelum 10 Jun 2020.
Pada kebiasaan, Jun adalah bulan terakhir perlawanan dilangsungkan sebelum jendela perpindahan dibuka tetapi kali ini adalah berbeza apabila pandemik koronavirus yang menyerang menyebabkan jadual perlawanan bola sepak di seluruh dunia berubah.
Apa yang menimbulkan perbahasan bagi pihak Messi adalah mengenai tarikh berkenaan apabila ia tidak lagi menjadi relevan berikutan berlaku perubahan jadual dan perlawanan untuk musim 2019/2020 yang diheret sehingga Ogos.
Bagaimanapun, Barcelona menolak dakwaan berkenaan dan kekal dengan tarikh yang termaktub di dalam kontrak selain tegas dengan pendirian bahawa pasukan yang mahu mendapatkan Messi perlu membayar klausa pelepasannya yang bernilai £700 juta (RM3.4 bilion)
“Saya fikir Barcelona berada pada kedudukan yang lebih kuat mengenai kontrak berkenaan tetapi Messi mempunyai peluang untuk mencari kelemahan di dalam perjanjian tersebut.

“Jika Messi memberitahu Barcelona bahawa dia mahu meninggalkan kelab itu secara percuma tetapi kelab itu enggan melepaskannya, tidak ada apa yang boleh dilakukan oleh pemain itu,” kata peguam sukan, Santiago Nebot yang juga merupakan penasihat undang-undang bagi pemain bola sepak di Sepanyol.
Bagaimanapun, Nebot mengakui tidak pernah melihat kontrak berkenaan sebaliknya pandangan itu dibuat berdasarkan laporan daripada media.
“Messi cuba untuk menggunakan peluang yang ada, dia mahu Barcelona duduk dan berbincang. Dia cuba menggunakan klausa berkenaan sekiranya ia masih boleh dimanipulasikan walaupun tidak banyak yang mampu dilakukan,” jelasnya.
Kelmarin, Setiausaha Teknikal Barcelona, Ramon Planes mengesahkan bahawa pihaknya kini sedang bekerja keras untuk memujuk Messi kekal di Camp Nou. – AGENSI


Helang Merah sedia terbang tinggi
Oleh KOSMO!

29 Ogos 2020, 11:02 am
Oleh MOHD RAFIE AZIMI
KEPUTUSAN kurang memberangsangkan dalam beberapa siri perlawanan persahabatan bukan ukuran kepada keupayaan sebenar pasukan Kedah apabila kembali menyambung aksi Liga Super menentang PDRM malam ini.
Menurut penyerang utama Helang Merah, Kpah Sherman, seluruh pasukan kini tampak lebih bersedia untuk menampilkan aksi terbaik bagi mencatat kemenangan di gelanggang lawan.
“Selepas beberapa perlawanan, saya fikir kami berada pada tahap lebih baik sama ada daripada aspek kecergasan mahupun persefahaman.
“Saya fikir kami telah bersedia sebagai sebuah pasukan untuk memulakan perlawanan esok dan secara peribadi, saya sendiri juga bersedia untuk membuatkan para penyokong berbangga dengan pasukan ini,” katanya ketika dihubungi di Alor Setar semalam.
Dalam tiga perlawanan persahabatan sebelum ini, Kedah tewas 1-2 kepada Perak II dan 2-3 kepada Pulau Pinang. Mereka hanya menang sekali 3-1 ke atas UKM FC pada 10 Ogos lalu.

Kpah menambah, ketika ini para pemain kelihatan tidak terkesan dengan apa jua isu di luar padang dengan komitmen 100 peratus sedia diberikan apabila masing-masing turun beraksi nanti.
Dalam pada itu Kedah tidak berdepan masalah untuk menurunkan hampir keseluruhan pemain utama termasuk kapten, Baddrol Bakhtiar biarpun pemain itu tinggal di kawasan yang terlibat dengan Perintah Kawalan Pergerakan Diperketatkan (PKPD) Secara Pentadbiran (Temco) di Sungai Petani berkuat kuasa semalam.


Peluang Dovi buru kejuaraan
Oleh KOSMO!

29 Ogos 2020, 10:35 am
MADRID – Pelumba Repsol Honda, Marc Marquez yakin pelumba Itali, Andrea Dovizioso (Dovi) mampu meraih gelaran dunia pertamanya dalam Kejuaraan Motosikal Dunia (MotoGP) musim ini.
Pelumba Ducati itu tampil cemerlang tiga musim terakhir apabila menamatkan saingan sebagai naib juara berturut-turut pada tahun 2017, 2019 dan 2019.
Kemenangan Dovi juga bakal menjadi perpisahan manis bersama Ducati selepas pelumba berusia 34 tahun itu membuat keputusan meninggalkan pasukan tersebut selepas dikatakan tidak bersetuju dengan kontrak yang ditawarkan.
Ketiadaan Marquez musim ini menyaksikan Dovi kini di tangga kedua carta kedudukan pelumba selepas hanya dipisahkan tiga mata dengan pelumba Pertronas Yamaha Sepang Racing Team (Petronas Yamaha SRT), Fabio Quartararo.
“Jika Dovi berjaya meraih kejuaraan dunia, semua orang akan gembira dengan keputusan tersebut. Saya rasa dia benar-benar layak untuk meraih gelaran dunia pada musim ini.
“Dia (Dovi) telah mengakhiri perlumbaan tiga musim terakhir sebagai naib juara dan saya yakin dia mampu mendominasi perlumbaan 2020 ini,” kata Marquez.

Dalam pada itu, Marquez juga turut memberi amaran kepada Dovi kerana dia mungkin bakal berdepan tentangan hebat menerusi pelumba muda Perancis, Quartararo.
“Quartararo merupakan pelumba muda yang luar biasa bagi saya dan prestasinya meningkat sejak 2019. Saya yakin pencabar Dovi ketika ini adalah Quartararo,” tambah Marquez. – AGENSI


Maqis rampas ikan kerapu dan tenggiri
Oleh KOSMO!

29 Ogos 2020, 10:18 am
Oleh KHAIRUL MOHD. ALI
ISKANDAR PUTERI – Jabatan Perkhidmatan Kuarantin dan Pemeriksaan Malaysia (Maqis) berjaya mematahkan cubaan menyeludup keluar 282 kilogram (kg) ikan kerapu dan tenggiri ke Singapura semalam.
Pengarah Maqis Johor, Nur Afifah A. Rahman berkata, cubaan tersebut dikesan pihaknya pada pukul 1 pagi di laluan lori eksport di Kompleks Sultan Abu Bakar (KSAB), di sini.
Katanya, ikan kerapu dan tenggiri bernilai RM7,004.83 berkenaan cuba dibawa keluar tanpa permit eksport sah.
“Hasil pemeriksaan rapi dijalankan mendapati pemilik lori tersebut telah menyorokkan 56 kg ikan kerapu dan 225 kg ikan tenggiri yang tidak diikrarkan.
“Mereka cuba mengaburi mata pihak berkuasa dengan mencampurkan ikan kerapu dan tenggiri bersama ikan lain di dalam tong yang memiliki permit eksport,”katanya dalam satu kenyataan di sini hari ini.

Menurut Nur Afifah, kesemua barangan dagangan tersebut ditahan dan akan disiasat di bawah Seksyen 11(2), Akta Perkhidmatan Kuarantin dan Pemeriksaan Malaysia 2011 (Akta 728).-K! ONLINE


Cacing pita hidup 17 tahun di dalam otak
Oleh KOSMO!

30 Ogos 2020, 8:39 pm
BEIJING – Seekor cacing pita sepanjang 12 sentimeter dikeluarkan dari dalam otak seorang lelaki di sebuah hospital di wilayah Jiangsu, China pada Selasa lalu, lapor Daily Mail.
Lelaki yang dikenali sebagai Chen, 23, dilaporkan mengalami simptom kebas tangan dan kaki sejak berumur enam tahun selain kerap jatuh sakit dan berasa loya sejak 17 tahun lalu.
Doktor berpendapat cacing itu masuk ke dalam badan pesakit melalui sumber makanan eksotik mentah atau separa masak seperti katak dan ular.
Chen menjalani pembedahan di Hospital Universiti Wuchang di wilayah Jiangsu.
Sebelum ini, dia beranggapan sakit dialami itu perkara normal kerana ibu bapanya juga ada masalah pergerakan otot dan anggota badan.
CACING pita daripada otak seorang pesakit lelaki ditempatkan di dalam satu bekas di Hospital Universiti Wuchang pada Selasa lalu. – PEAR VIDEO
Dia mula mendapatkan rawatan perubatan pada 2015 selepas berasa kebas pada bahagian atas abdomen.

“Kami melakukan imbasan dan menemui parasit di dalam otaknya. Dia disahkan ada penyakit sparganosis mansoni iaitu sejenis penyakit parasit yang jarang-jarang berlaku.
“Apabila cacing masuk ke dalam tubuh manusia, ia boleh membawa jangkitan serius.
Parasit itu boleh memakan otak dan merosakkan fungsinya, menyebabkan rasa kebas pada tangan dan kaki serta mampu menjejaskan kemampuan intelektual,” kata doktor di hospital itu.
Chen kini berada dalam keadaan stabil dan beransur pulih selepas doktor mengeluarkan cacing tersebut. – AGENSI


Dos Santos wira Harimau Kumbang
Oleh MUHAMMAD ZUHAILY BADLISHAH

30 Ogos 2020, 8:24 pm
KUALA LUMPUR – Tonggak import dari Brazil, Endrick Dos Santos muncul wira Pulau Pinang apabila meledak hatrik menewaskan Kelantan 3-0 pada aksi Liga Premier di Stadium Sultan Muhammad IV, Kota Bharu semalam.
Kemenangan itu melonjakkan skuad Harimau Kumbang ke tangga kedua Liga Premier dengan 11 mata hasil daripada tiga kemenangan dan dua keputusan seri dalam lima perlawanan setakat ini.
Ketua jurulatih Pulau Pinang, Manzoor Azwira Abdul Wahid gembira dengan tiga mata bermakna itu kerana menyifatkan Kelantan adalah pasukan sukar kerana pernah mencatat kemenangan besar 5-1 ke atas kelab Universiti Kebangsaan Malaysia (UKM) FC minggu lalu.
“Bukan mudah sebenarnya untuk menembusi benteng pertahanan Kelantan yang agak kental. Semangat pemain-pemain Kelantan juga agak baik selepas perlawanan menentang UKM.
“Dua sepakan penalti dalam perlawanan ini menaikkan semangat para pemain saya. Walaupun permainan kami tidak seperti apa yang saya harapkan tetapi kesungguhan pemain membolehkan kami berjaya meraih tiga mata,” katanya selepas tamat perlawanan semalam.
Beliau juga berbangga dengan semangat juang ditunjukkan barisan pemainnya mengambil peluang selepas penyerang utama Pulau Pinang, Casagrande dikunci ketat barisan pertahanan The Red Warriors sepanjang perlawanan itu.

“Kita boleh lihat dua atau tiga pemain Kelantan membuat halangan setiap kali Casagrande mendapat bola. Saya rasa agak lega kerana ada pemain lain yang dapat mencipta peluang ketika Casagrande dirantai pemain-pemain Kelantan,” jelasnya.
Skuad Harimau Kumbang selepas ini dijadualkan berdepan pasukan tangga kelapan Liga Premier, Negeri Sembilan di Stadium Bandaraya pada 4 September ini. – K! ONLINE


Noh nafi gambar bagi wang kepada pengundi Slim
Oleh KOSMO!

30 Ogos 2020, 9:31 pm
Oleh NOR AZIHAN MD. GHAZALI
KUALA SELANGOR – Ahli Majlis Tertinggi UMNO, Tan Sri Noh Omar menafikan sekeras-kerasnya tuduhan beliau mengagihkan wang tunai kepada pengundi ketika Pilihan Raya Kecil (PRK) Dewan Undangan Negeri (DUN) Slim.
Dakwaan agihan itu susulan gambar beliau memegang wang di hadapan orang ramai yang tular di laman sosial dan aplikasi WhatsApp dengan melabelkan tindakan Noh itu sebagai ‘PRK Slim-Cash is King’.
Noh menegaskan gambar yang tersebar itu adalah gambar lama ketika menjawat Menteri Perumahan dan Kerajaan Tempatan (KPKT).
“Gambar yang digunapakai itu adalah ketika saya mengagihkan sumbangan bantuan awal persekolahan dalam sebuah program anjuran Kementerian Pendidikan di sebuah sekolah.
“Sangat sangat kesal dan terkilan apabila gambar tersebut digunapakai dengan menuduh saya mengagihkan duit kepada pengundi di DUN berkenaan,” katanya kepada pemberita selepas membuat laporan polis di Balai Tanjung Karang di sini hari ini.

Sebanyak lima laporan polis dilakukan oleh Noh yang merupakan Ahli Parlimen Tanjong Karang bersama Ahli Jawatankuasa (AJK) UMNO Bahagian itu, Pergerakan Wanita, Pemuda dan Puteri.
Mengulas lanjut, Pengerusi Badan Perhubungan UMNO Selangor itu menjelaskan mengetahui tuduhan itu kira-kira pukul 9.30 pagi dan 4.30 petang ketika berada di kediamannya.
“Saya sangat terkejut dengan tohmahan berkenaan. Ia boleh menimbulkan huru-hara kepada rakyat dan juga negara dengan fitnah yang tersebar.
“Justeru itu, saya berharap pihak berkuasa dapat mengambil tindakan tegas kepada pihak yang tidak bertanggungjawab itu agar perkara sama tidak berulang,” ujarnya. – K! ONLINE


KPDNHEP rampas pelbagai barangan tiruan bernilai lebih RM2juta
Oleh AHMAD SHAHERMAN SHAMSURI

30 Ogos 2020, 7:22 pm
KUALA LUMPUR – Kementerian Perdagangan Dalam Negeri dan Hal Ehwal Pengguna (KPDNHEP) Wilayah Persekutuan Kuala Lumpur (WPKL) telah menyita pelbagai barangan tiruan jenama terkenal bernilai lebih RM2,213,106.
Ketua Pegawai Penguat Kuasa KPDNHEP WPKL, Zubir Hamsa berkata, rampasan tersebut melibatkan 18 kes mengikut Akta Cap Dagangan 2019 sejak awal tahun sehingga semalam.
Terbaharu katanya, dalam serbuan di Jalan Petaling kelmarin, pihaknya berjaya merampas 56 unit barangan tiruan terdiri daripada topi dan pakaian bernilai lebih RM1,000.
“Rampasan itu dilakukan selepas anggota penguat kuasa memeriksa sebuah premis di Jalan Petaling dan menjumpai pelbagai barangan tiruan jenama Puma, Nike, Adidas, Vans, Louis Vuitton, Versace dan Lacoste.
“Pasukan serbuan telah menyita barangan tersebut sebelum dibawa ke ke Pejabat KPDNHEP WPKL untuk tindakan lanjut,”katanya dalam satu kenyataan di sini hari ini.
Jelas Zubir, kes tersebut disiasat mengikut Seksyen 102(1)(b) Akta Cap Dagangan 2019 iaitu menjual atau menawarkan atau mendedahkan bagi jualan barang-barang yang cap dagangan dipakai dengan salah merujuk kepada cap dagang berdaftar.- K! ONLINE


Hayati semangat kemerdekaan menerusi sikap prihatin
Oleh NOR IDAYU BOSRO

30 Ogos 2020, 9:45 pm
PUTRAJAYA – Tan Sri Muhyiddin Mohd. Yassin menyeru rakyat di negara ini supaya menghayati semangat kemerdekaan dengan sentiasa menanam sikap prihatin yang mendalam terhadap satu sama lain.
Perdana Menteri menyifatkan semangat itu bersesuaian dengan tema Hari Kebangsaan pada tahun ini iaitu Malaysia Prihatin.
“Prihatinlah terhadap keluarga, sahabat, jiran, pekerja dan semua insan yang berada di sekeliling kita.
“Prihatin jugalah kepada tanah air. Jagalah kemerdekaannya, pertahankanlah kedaulatannya dan peliharalah keamanannya,” katanya ketika menyampaikan perutusan khas sempena Hari Kebangsaan ke-63 di sini hari ini. -K! ONLINE


Dua pekerja pengsan ketika cat kapal
Oleh MOHD SHARKAWI LONDING

30 Ogos 2020, 7:27 pm
JOHOR BAHRU – Dua pekerja penyelengaraan kapal pengsan ketika sedang melakukan kerja mengecat kapal dalam satu kejadian di Malaysia Marine Heavy Engineering (MMHE), Pasir Gudang di sini hari ini.
Jurucakap Jabatan Bomba dan Penyelamat Johor memaklumkan, pihaknya menerima panggilan kecemasan berhubung insiden itu pada pukul 2.34 petang.
“Dua jentera dengan kekuatan seramai 10 anggota telah dikejarkan ke lokasi kejadian.
“Sebaik tiba di lokasi, didapati dua mangsa yang pengsan di ruang dalam kapal semasa melakukan kerja-kerja mengecat kapal,” katanya dalam kenyataan di sini hari ini.
Katanya, seorang mangsa telah dikeluarkan oleh pasukan kecemasan MMHE sebelum pasukan bomba tiba ke lokasi.
“Bagi mengeluarkan mangsa kedua pula, anggota bomba terpaksa memakai pakaian khas untuk memasuki ruang dalam kapal.

“Mangsa kedua akhirnya berjaya dijumpai dan dibawa keluar dengan selamat.
“Kedua-dua mangsa masing-masing berusia 26 dan 30 tahun itu telah diberikan rawatan awal oleh pasukan perubatan MMHE dan kemudian dihantar ke hospital berdekatan dengan menggunakan ambulan MMHE,” katanya. – K! ONLINE


Barisan muda Perak II mampu bersaing
Oleh KOSMO!

30 Ogos 2020, 7:37 pm
Oleh SHAMSUL KAMAL AMARUDIN
LUMUT – Perak II yakin mampu memberi cabaran lebih sengit dalam baki saingan Liga Premier musim ini susulan prestasi dipamerkan sewaktu mengikat Sarawak United 2-2 di Stadium Majlis Perbandaran Manjung semalam.
Ketua jurulatih Perak II, Abu Bakar Fadzim memuji semangat melawan ditunjukkan barisan pemainnya yang rata-ratanya berusia dalam lingkungan 23 tahun sehingga mampu mengutip satu mata berharga dalam perlawanan tersebut.
“Buat pertama kali saya menyenaraikan tiga pemain bawah umur 21 tahun dalam kesebelasan utama sebelum memasukkan dua lagi pemain pada usia yang sama dalam separuh masa kedua.
“Saya berbangga kerana mereka berani berhadapan pasukan yang mempunyai ramai pemain berpengalaman seperti kapten Sarawak United, Mohd. Amri Yahyah),” katanya selepas tamat perlawanan semalam.
Keputusan itu membolehkan Perak II mengumpul dua mata daripada lima perlawanan dan kekal menghuni tangga kedua tercorot, manakala Sarawak United memperoleh empat mata selepas lima aksi Liga Premier setakat ini.

Sementara itu, Abu Bakar mengakui, prestasi anak-anak buahnya yang sebahagiannya akan beraksi mewakili Perak pada Sukan Malaysia 2020 di Johor tahun depan akan lebih meningkat apabila mengharungi banyak perlawanan selepas ini.
“Satu mata ini cukup berharga dan dijangka berlaku peningkatan prestasi dalam setiap perlawanan nanti. Kematangan dan kemahuan daripada setiap pemain adalah penting,” jelasnya. – K! ONLINE